text:
lunedì 22 luglio 2013
Di protezi cul cidinôr
Al Carrefour
Framieç del machinis,
Dai parchegjos,
des concessionariis,
des rotondis,
un cimiteri.
Tu jentris e al è alc di no crodi.
E dopo un moment,
dopo cualchi cjaminade framieç chei marmui, ducj compagns
Al è alc di volê crodi.
No par che son soldâts,
soredut inglês
ma ancje altris
ducj tor i 20-25 agns
ducj muarts in vuere par dânus une man.
No par che son marmui ducj compagns,
Tombis in rie
nissune plui grande,
plui sporcje
plui brute,
juste cualchi corone ogni tant
plastiche colorade rivade di lontan
rosis...
no coventin
no intun puest cussì biel
Prât curadissim
jerbe seade
arbui ben tignûts
Cussì al varès di jessi un cimiteri
Un puest di pâs, e no di muart
dulà che come a mi mi jere sucedût
mi vignive voie di lâ a sintami su la panche
cuntun libri
stâ li a lei
magari mangjant alc
E pensant che se al fos stât un muart dai mei
al sarès stât content.
se jo no 'nt ves vûts muarts
che altris a saressin stâts contents instes.
Cuasi cuasi
no mi leve nancje di dî dulà
che al jere chest cimiteri, come se al fos
un puest di protezi
cul cidinôr.
Scrit di gelo stellato a lis 01:59 0 salvadis che a vevin alc ce dî Etichetis: diari
mercoledì 17 luglio 2013
Cence Voltâ Pagjine - storiis par sflacjons
Somee une robe dute par talian e invezit no,
dentri dôs contis par furlan, e cualchi sbit di inglês... e pe prime volte o provi la formule "Lezion di narative + leture contis".
Starin a viodi... se us capite, passait par la, che dopo a nin a bevi!
Scrit di gelo stellato a lis 03:15 0 salvadis che a vevin alc ce dî Etichetis: Contecurte, events
martedì 16 luglio 2013
Cun ce criteri? - Letare vierte
CUN CE CRITERI? - LETARE VIERTE
Podopo, un pôcs di chei cognossûts de liste mi àn telefonât...
- Ma tu, parcè no sêstu? Cemût ano fat chê graduatorie... cun ce criteris?
- Ma no sai... bon, tant no vevi tant timp par pod fâ...
- Sì, o vin capît, ma cemût puedistu no jessi, in chê gradutorie?!
- Parcè?
- Tu âs fat il Master par insegnâ in lenghe furlane, inmaneât de stesse Universitât, juste?
- Sì, sì, fat e ancje cun bon esit.
- E za par chest motîf tu varessis di sei, jessint che al varès di jessi il massim titul in materie, ma dopo, tu lavoris come sportelist, juste?
- Ah, sì, in doi sportei di furlan...
- E magari tu vegnis a cjacarâ cu le int...
- Ah sì, i sportei a son in dôs bibliotechis... dut un dret!
- E par furlan!
- Eh, sì, ce vorestu, il rus e il cinês ju cjacari pocut.
- Daimo... Pluitost, tu cjacaris par furlan ancje cjase, juste?
- Di simpri.
- E di piçul?
- Furlan.
- E a scuele?
- Furlan, ce discors, e ancje ae Universitât, a part ai orâi dai esams.
- A proposit, no sêstu ancje laureât in Economie, al jere un titul di preference, tal bant...
- Sì, sì, economie e cumierç, cence lode però.
- E magari tu âs ancje un esam di Statistiche.
- Ah, sì, a chel la lode ma la àn dade, però.
- Che po, scusimi se si visin mâl, tu no insegnistu in tes scuelis...
- Ah, ben, sì, il sportelist al è dome di pôc, o insegni intes superiors - ancje statistiche, par altri - e o prepari ancje chei de Universitât. E furlan ai fruts des mediis, sì... che forsit al è chel che al da plui sodisfazion... vis di viodi ce contis! Anzit... lis ai medudis su la Ostarie.
- Orpo! E je vere! Tu sês ancje il gjestôr dal unic blog di narative curte dute par furlan, Contecurte.
- Eh, sì, pense che le ai partin tornade a vierzi gnove, chest àn... o vevin passe 300 contis curtis... mi displaseve sierâ.
- E ben, sì, disarès... ma fasêso ancjemò seradis di leture contis par furlan?
- Oh, magari no dute par furlan, ma 'nd ai juste une vinars che al ven, a Glemone. Par furlan la ultime robe e je Ondecurte, la leture di contis curtis su Ondefurlane, dopo no vin fat altris.
- E tu scrivis ancje tu, par furlan.
- Oh, sì, sì. o scrîf contis ancje jo, no rivi a fâ di mancul. Ogni tant 'nt publichei cualchidune su la Comugne. Bon... podopo lis scrîf ancje par talian, eh.
- Ma no scrivistu ancje poesiis... mi visi ben che tu âs vinciût dai premis.
- Ma ce! Chel al è un passetimp pal gno blog par furlan, li che o met ancje ducj i strissons dal Udinese, simpri par furlan!
- Orpo! Sêstu tu chel!? Ben po, bulo!
- Graciis, ma ce stevino disint?
- Eh, si stevin domandant cemût dal diaul che al fos pussibil che no tu fossis in graduatorie...
- Magari parcè che o soi brut... podarès spaurî i intervistâts...
- Ma va la, mataran!
- In ogni câs, cumò che mi vês fat pensâ... ancje jo mal domandi: ma cun ce criteris ano fat fat chê graduatorie?
- ben, tu podaressis ancje domandajal!
- Ma no, mica o ai passion di discussion, jo. E po voaltris o sês pur dentri!
- Apont par chel! Tu fasis une vore di robis in plui di nô! Nol è pussibil, o si son dismenteâs di te, o a àn dai criteris ducj lôr...
- Bon, dai, se us fâs plasê ur mandi cheste conversazion.
- Fate!
E ve chi, la conversazion, cu la domande.
- Ah, sì, in doi sportei di furlan...
- E magari tu vegnis a cjacarâ cu le int...
- Ah sì, i sportei a son in dôs bibliotechis... dut un dret!
- E par furlan!
- Eh, sì, ce vorestu, il rus e il cinês ju cjacari pocut.
- Daimo... Pluitost, tu cjacaris par furlan ancje cjase, juste?
- Di simpri.
- E di piçul?
- Furlan.
- E a scuele?
- Furlan, ce discors, e ancje ae Universitât, a part ai orâi dai esams.
- A proposit, no sêstu ancje laureât in Economie, al jere un titul di preference, tal bant...
- Sì, sì, economie e cumierç, cence lode però.
- E magari tu âs ancje un esam di Statistiche.
- Ah, sì, a chel la lode ma la àn dade, però.
- Che po, scusimi se si visin mâl, tu no insegnistu in tes scuelis...
- Ah, ben, sì, il sportelist al è dome di pôc, o insegni intes superiors - ancje statistiche, par altri - e o prepari ancje chei de Universitât. E furlan ai fruts des mediis, sì... che forsit al è chel che al da plui sodisfazion... vis di viodi ce contis! Anzit... lis ai medudis su la Ostarie.
- Orpo! E je vere! Tu sês ancje il gjestôr dal unic blog di narative curte dute par furlan, Contecurte.
- Eh, sì, pense che le ai partin tornade a vierzi gnove, chest àn... o vevin passe 300 contis curtis... mi displaseve sierâ.
- E ben, sì, disarès... ma fasêso ancjemò seradis di leture contis par furlan?
- Oh, magari no dute par furlan, ma 'nd ai juste une vinars che al ven, a Glemone. Par furlan la ultime robe e je Ondecurte, la leture di contis curtis su Ondefurlane, dopo no vin fat altris.
- E tu scrivis ancje tu, par furlan.
- Oh, sì, sì. o scrîf contis ancje jo, no rivi a fâ di mancul. Ogni tant 'nt publichei cualchidune su la Comugne. Bon... podopo lis scrîf ancje par talian, eh.
- Ma no scrivistu ancje poesiis... mi visi ben che tu âs vinciût dai premis.
- Ma ce! Chel al è un passetimp pal gno blog par furlan, li che o met ancje ducj i strissons dal Udinese, simpri par furlan!
- Orpo! Sêstu tu chel!? Ben po, bulo!
- Graciis, ma ce stevino disint?
- Eh, si stevin domandant cemût dal diaul che al fos pussibil che no tu fossis in graduatorie...
- Magari parcè che o soi brut... podarès spaurî i intervistâts...
- Ma va la, mataran!
- In ogni câs, cumò che mi vês fat pensâ... ancje jo mal domandi: ma cun ce criteris ano fat fat chê graduatorie?
- ben, tu podaressis ancje domandajal!
- Ma no, mica o ai passion di discussion, jo. E po voaltris o sês pur dentri!
- Apont par chel! Tu fasis une vore di robis in plui di nô! Nol è pussibil, o si son dismenteâs di te, o a àn dai criteris ducj lôr...
- Bon, dai, se us fâs plasê ur mandi cheste conversazion.
- Fate!
E ve chi, la conversazion, cu la domande.
__________
note 1: la imagjine no c'entre nuie, ma mi plaseve.
note 2: la letare e nas de insistence di cualchidun che si suste cuant che al viôt robis no justis, ancje se chestis lu favorissin
note 3: cheste letera mi rindarà simpatic tant che un rip tal cûl cui zocui, ma tant o jeri za un salvadeat, e no ai nuie di pierdi :)
Scrit di gelo stellato a lis 02:51 2 salvadis che a vevin alc ce dî Etichetis: Nus cjolino pal cûl?
Ombrene pussibile
Mi domandavi trop che o sin cjastrons, l'altri îr,
sot dai lens,
pensant a trop fresc che al faseve
in chê ombrene.
Mi pareve impussibil.
Pensâvi al cjalt dentri des lamieris des machinis
dai capanos
al rumôr dai condizionadôr
che a rontin par disfredâ cjasis,
negozis,
parfin i puescj dulà che si podarès sudâ cence fastidi...
E pûr, sot chê ombrene di len
Di ramascjis
e frascjis
no ju seintivi chei trente e passe grâts...
Pussibil, mi domandavi?
No mi visavi di jessimal mai domandât
e soredut, di jessimi rispuindût cun cussì tant sigurece che sì,
al jere pussibil.
Scrit di gelo stellato a lis 01:17 0 salvadis che a vevin alc ce dî Etichetis: diari
lunedì 15 luglio 2013
Clope e cimie
Scrit di gelo stellato a lis 01:39 0 salvadis che a vevin alc ce dî Etichetis: haiku par furlan
sabato 13 luglio 2013
In muse a dut, perdonabîl.
Al è inutil.
Soi un gjat,
o lu eri stât intes vitis prin, ce vûstu savê,
ma di cjans
cun chel che mi plasin dutis lis bestiis,
no ai mai vude passion.
Si,
bon
ju ai
prima cuatri
dopo trê
cumò doi.
Il "lupo"
cjase mê
nol è mai mancjât, ma jo, inmò, no ai passion di cjans.
E pûr, propit îr, pensavi a Obama
chi te foto,
che ogni sere che o rivi al rive intor
come se o fos l'ultin su chiste tiere
un om
po,
nancje une robe che si mangje
e nancje un che al zuie cun lui
lui
frut come che al è
al somee che al sedi il plui content dal mont
e no je une maniere di dî
al somee propit
il plui. content. dal mont.
E jo, dispes lu ripi,
par che mi romp i coions,
o i bruntuli, che mi sporcje i bregons
e nie
o ai masse premure,
che bisugne lâ ca, e là e sù e jù
e no vin mai timp par nissun.
E alore o rivi a capî
un pôc
chei che le àn, la passion pai cjans.
Chei che guai se tu jai tocjis
che miôr, mîl voltis miôr,
che al mori un cristian.
Jo no soi cussì,
No lu saràn mai,
A mi chest dâi aes bestiis podê di divinitâts mi sa dome di egoism,
Incapacitât e pocje voie di vê a cefâ cuntune raze dificile
come chê des personis,
o dai amîs
o parfin di vêju, i amîs.
Mi àn insegnât di piçul che lis bestiis
a àn di stâ di bestiis,
e pûr
cuant che stevi par butâ vie cheste foto
par che e je fûr fûc,
mi soi rindût cont che invezit e cjapave propit chel menâ di code
di Obama,
che lu rint simpri, in muse a dut, perdonabil.
Scrit di gelo stellato a lis 16:25 0 salvadis che a vevin alc ce dî Etichetis: diari
giovedì 11 luglio 2013
Un madrac cu lis gjambis
di piçul
ti insegnin che e je no vê di mangjâ
di durmî
di fâ ce che tu âs voie di fâ.
E sigure, o ai simpri pensât che a vedin reson.
Podopo ti capita di smontâ de biciclete,
Simpri di corse,
nol sedi mai che tu regalis timp a cincuante lavôrs che tu fasis
e tu ti imberdeis tal cestin de bici
e ti si sbreghi i bregons.
E alore li,
tu capissis di une altre miserie
une miserie che ti fâs porconâ,
par che di bregon biei cussì tu 'nt vevis un pâr sôl
per che no tu puedis lâ compra altri,
par bêçs, o ancje dome,
par timp,
che no tu âs,
par che chel pôc che ti vanze
ti somee un scandul doprâlu e straçâlu par lâ tor pai negozis
a viodi robis che no tu puedis cjolti
o che se tu ti cjolis ti fasin pensâ che al jere miôr di no.
E tu pensis ancjemò che nol è dome il porconâ
la miserie vere
ma chel preocupâsi dome dai bregons,
nancje inacuarzisi che tu ti sês fat un sbrego te gjambe
tant,
in fin dai conts
la piel je di rive jù
e torne dongje di bessole...
Ma dopo
tu pensis che forsit sì
e je miserie
ma tu puedis ancjemò vê une mari vive
che je contente di zontati un blec,
brut
ridicul
cui colôr che no centrin nuie
un Pimpa verde militâr che vignarà fûr tant che un madrac cu lis gjambis
e jo
pardabon
ju metarai inmò, che bregons
e o pensavi che il metiu
il no vergnognâsi
il sbatisi i coions dal mont
e dai siei derivâts
e je un ricjece che tu puedis tignî simpri in sachete
ancje se tu fossis crot.
Scrit di gelo stellato a lis 12:54 0 salvadis che a vevin alc ce dî Etichetis: diari
martedì 9 luglio 2013
Mudâts in maravee
Ti capite di jessi tal mieç dai cjamps
Là che magari in pôcs a metin pît
Jessi li dome parcè che ti ha mostrât la strade
Un ricuart che al è vignût a cjoliti
Jessint de vuardie dal jessi piçui,
E tu pensis a la cuantitât, a cemût che pues dà bielece,
parcè che a chês margaritis achì nissun i dà un franc,
no son nuie di ce,
no àn un bon odôr
no coventin par fâ la camomile o une tisane,
se ti cressin tal ort
ti rompin dome i coions
E pûr,
in tantis dutis insieme si fasin cjalâ,
si fasin bielis plui di une rose sole, cul sô disen comples, bielonon ma simpri lontan,
come se a fos une anime plui alte de nestre.
Chestis invezit si permetin di colonizâ un rivâl,
lassâti gjoldi il voli
cence domandâti nuie
Come une femine
Mari o fie o murose
che ti met dongje i dîs, un daûr chel altri,
mudâts in maravee.
Scrit di gelo stellato a lis 17:27 0 salvadis che a vevin alc ce dî Etichetis: diari
lunedì 8 luglio 2013
Madrac a motôr
Scrit di gelo stellato a lis 03:39 0 salvadis che a vevin alc ce dî Etichetis: haiku par furlan
domenica 7 luglio 2013
Une pinelade in sachete
Podopo ti capite di pierdi il tacuin,
di tirâ fûr la biciclete,
nol sedi mai che si lu cjate,
cjalant cence premure,
e di lâ vie a oris cjaldis, e scuvierzi,
a cinc minûts di cjase tô,
che al cui che al cjape gust a taiâ il forment,
o ce che al è,
disegnant alc che ti ven voie di tirâ fûr Van Gogh de tombe,
e dîsi,
o porcheputane, cumò o ai capît di indulà che tu tiravis fûr i colôr, raze di furbo,
e ringraciâ la tecnologjie,
che ti lasse il gust di puartâti cjase i colôrs,
cjalâju cuant che ti covente, c
ome tignî
une pinelade in sachete.
Scrit di gelo stellato a lis 11:21 0 salvadis che a vevin alc ce dî Etichetis: diari
Iscriviti a: Post (Atom)


c: text/html

text:
Ta chel frêt Dicembar l’aiar al sivilave fuart, al urlave: un berli spaventôs, come di tancj spirts.
A un dât moment un dai scûrs dal coredôr si spalancà fasint vierzi ancje la puarte de cjamarute dulà che la piçule Dine e durmive cun sô sûr.
Il pai al veve sintût il rumôr dai scûrs che a sbatevin e si jere jevât sù. Lât jù abàs al tornà disore subit dopo: al veve ricuperât un vecjo filistrin par peâ ben i scûrs par dentri. Po al veve rinfrancjât lis frutis apene dismotis e al jere tornât te sô cjamare. La sûr e tornà a indurmidîsi daurman e invezit Dine e restà tal inprin dismote ancje se ogni tant i sameave di jentrâ tal ream dai insiums… i pareve che alc le tiràs dentri opûr e rivave cuasi a vuidâ jê lis senis che si insumiave… a un ciert pont e ve come un spac e si sveà dal dut!
Tor cuatri o cinc di matine il pai al tornà te stanzie des frutis e si sentà su la casse che e contignive i vistîts, posizionade dongje dal mûr par da pîts dal grant jet. Di fûr simpri un aiaron di sgrisulâsi.
Dine e veve cucât fûr dai linzûi bande dal pai che al comparive come une sacume scure; i sameave che al durmìs poiât cuintri il mûr ancje se no si sintive il so respîr… no si sintive nie, forsi a cause di chel esercit di spirts che al berlave di fûr. La sûr intant e continuave a durmî un sium profont.
Al cricâ dal dì un fregul di lûs al jere jentrât te cjamare a inluminâ un pôc il pai che al stave ancjemò sentât su la casse.
Dine no rivave propit a durmî; tornant a cucâ fûr dai linzûi e podè viodi miôr e si nacuarzè che l’om su la casse nol jere il pai ma… un zovin scognossût! Al veve une gjachete sul verdon e su la muse si notavin un pâr di finis mostacjis.
Lu veve cjalât ben: la muse di chel om i jere restade ben imprimude ma dopo, pe pôre, e jere tornade a platâsi sot di cuviertis e capots. Di fûr a vevin tacât a cjantâ i gjâi e planc planc l’aiaron al stave calant.
Alore la frute e ve ancjemò il coragjo di tornâ a cjalâ bande de casse ma l’om al jere sparît! Po e sintì dai pas… al stave rivant cualchidun… cheste volte al jere propit il pai. Jê i domandà se al veve viodût chel om che al veve fat vegle prime de albe ma lui al tacà a ridi disint a la fie che nol jere nissun om e che e çavariave. Intant ancje la sûr si jere sveade: e sintive Dine che e tabaiave cul pai di chel om che al jere jentrât e si jere spauride. Il pai ur riduçà, ur disè di stâ cuietis e al le jù abàs. Dopo ve fat i lavôrs te stale lui al veve di fâ un salt fin in centri al paîs, li dal fari, par fâsi fâ un gnûf clostri par chel barcon che si spalancave a ogni bugade di aiar.
“No si po tignî fer un barcon cuntun filistrin de Vuere dal Cuindis” dissal a la sô femine.
Agns dopo Dine, vignude fantate, e jere lade a cjatâ une cusine plui vecje di jê intun altri paîs; bevint il cafè e ve mût di cjalâ lis fotografiis di matrimoni di chê femine: a jerin vecjis di cualchi an.
A un ciert pont i vignirin i sgrisui parcè che intune fotografie e viodè o e crodè di viodi l’om che ta chê sere di aiaron di agns prime si jere sentât a fâi vegle su la casse. E cjalà ben ben chê foto… sì, al jere lui… ancje a distance di cualchi an Dine no si jere dismenteade la muse di chel om che sô cusine i disè jessi un barbe muart in vuere.
di Milio dai cjans

robotstxt: allowed

filter: keep


text:
Sunâ par furlan al è sunâ european
2 apontaments cu la MUSICHE inmaneâts dal Comun di Tavagnà (JENTRADE LIBARE).
Vinars ai 9 di Novembar aes 20.45
li dal Auditorium di Felet (Tavagnà)
Bentornâts FLK!
Dopo 7 agns il grup che al à segnât in maniere decisive il senari de musiche furlane al presente il gnûf disc cuntun conciert di no pierdi.
Domenie ai 25 di Novembar aes 20.45
li dal Auditorium di Felet (Tavagnà)
Pieripauli
Ai 2 di Novembar dal 1975 si distudave une des vôs plui fuartis dal “Secul curt”. Tra musiche, poesie e colôrs al torne a vivi Pier Paolo Pasolini
Lenghe locâl e lenghe universâl.
La musiche e rapresente une des formis di “resistence” plui dopradis des lenghis minoritariis. La Europe e je plene di esemplis e ancje la lenghe furlane no mancje di proponi une varietât e une vivarositât di dut rispiet. Il progjet Suns al nas par meti adun une rêt di comuns a pro de promozion musicâl furlane. Pe ocasion il Comun di Tavagnà-Sportel pe lenghe furlane al à metût adun doi apontaments che ben a rapresentin la sene musicâl dai ultins agns.
Par viodi la locandine in grant: fracait achì!


text:
Imperialisim venit
Pueste intassade: alc che al jere restât indaûr ma che o ai propit di segnalâus….
Se o pensavis che nome Bolzonello al sbaràs monadis, leieit lis primis dos riis di chest articul dal «Corriere del Veneto», li che si dà par sigûr che Pordenon al sedi in Venit!!!
Complimentons ae gjornaliste Gabriella: (gabimp[gubanute]tin.it).
Par reazî a cheste e altris balis dal gjenar, nuie di miôr che lâ doman miercus ai 8 a Udin aes 18 (ore taliane) li de Cjase de Contadinance sul Ciscjel a Udin a viodi la presentazion di «Venezia Giulia. La regione inventata»
Finalmentri un libri che a ‘nd conte cualchidune di juste. E compraitlu, magari, invesit dal «Corriere del Veneto».


text:
Une biele Fieste de Liberazion ancje alì dal Stadi Friûl. Dongje des gnovis interessantis che a tocjin lis celebrazions dai 25 di Avrîl di chest an in Friûl, che a saran argoment di un articul specific tal nestri blog, chê di sabide stade e je stade une zornade di fieste ancje par vie di ce che e à fat la scuadre di balon furlane, che in cjase e à zuiât avonde ben e e à vinçût ancjemò miôr cuintri dal Milan.
Dopo des ultimis prestazions fatis, che a clamâlis flapis si ur fâs un compliment, l’Udin al torne a mostrâ chel caratar e chê cualitât che masse voltis vie pal campionât al à dismenteât tai camarins. La scuadre di Stramaccioni e à zuiât cun snait e cun personalitât dal principi ae fin de gare e no i à lassât nissun spazi di espression a di un aversari che, tra lis altris, un pôc ae maniere dal Udin des partidis cuintri dal Parma e dal Palermo, al à mostrât di jessi cence cûr, cence gjambis e cence cerviel. E je finide 2 a 1 pai parons di cjase, ma il botin pai blancs e neris al podeve jessi ancjemò plui corpôs, daûr de cualitât e de cuantitât dal zûc produsût.
L’Udin al partìs ben e il Milan si sfante daurman, sot de pression de formazion furlane, che si svicine des bandis di Diego Lopez in plui ocasions. Il puartîr milanist – il miôr de sô scuadre – al interven in plui ocasions, a tacâ di une biele conclusion dal limit di Di Natale. Plui indenant a rivin i tîrs di Geijo, di Badu e di Widmer e diviers corners vuadagnâts cul meti adun azions corâls coordenadis di Allan che a oblein i difensôrs dal Milan a salvâsi cul butâ fûr la bale.
Propit di un cross de bandierine, dentri dal prin cuart di ore dal secont timp, e rive la bale juste par Pinzi che al segne cence fastidis e al bute in zenoglon la scuadre aversarie, che prime dal interval e veve metude la bale in rêt cun Antonelli, ma il gol nol jere stât fat bon par vie di un sburt iregolâr cuintri di Widmer.
L’Udin no si sente sul vantaç e al continue a zuiâ, intant che il Milan nol rive a imbastî nissune reazion che si puedi clamâle cun chest non. Al rive cussì il gol di Badu su assist di Guilherme, dopo che Di Natale al veve impegnât Diego Lopez cuntun biel tîr, e la partide si siere in maniere definitive, stant chela rêt di Pazzini a doi minûts de fin al rive cuasit par câs e nol va a tocjâ i ecuilibris di fonde de partide, là che si à viodût un Udin bon e un Milan inesistent.
Doman si torne a zuiâ in cjase cuintri dal Inter: e je la ocasion buine par viodi se il compuartament de scuadre e dal so alenadôr di sabide al è stât un câs o ben se al è alc che al pues permeti di finî in maniere dignitose une stagjon masse grise e pôc blancje e nere e salacor ancje di pensâ in maniere positive pal avignî e duncje pe prossime stagjon.
PS. Pe plui part di nô la 32esime zornade di campionât e je stade par sigûr positive no dome par vie de vitorie dal Udin ma ancje par un altri motîf: Forza Toro!!


text:
"Plaidarts"
Un romanz di Gianluca Franco
Presentât a Capriva al romanz di Gianluca Franco, (Ed. Socjetât Filologjca Furlana; contribût Cassa Rurâl Fvg, sostegno, Comun di Codroip, patrocini di chel di Capriva). Tanta la int plena di afiet; salûts dal diretôr da Filologjca, Feliciano Medeot, dal vicepresident Renzo Medeossi, da Assessora Linda Fantin; presint al plevan don Claudio Cidin. Leturis di Enrica Bon e Romeo Cuzzit; armoniga di Bruno Raza; chitara di Bruno Rivolt che l’à cjantât doi tocs componûts di lui sui tesç dal libri.
La peraula che nus presenta al titul no je di chês di ogni moment e chist za a segnala un caratar dal romanz: un lessic tratât a lustri fin.
Noaltris sin usâts a viodi scrivi (paraltri ancia vacjadis) int di letaris: al pâr strani che un om di scienza al vedi la vocazion.
Nuja vera, basta dagi una ociada ala leteradura taliana: Carlo Levi, miedi; Primo Levi, chimic; Mario Tobino, psichiatra... Si cjala simpri al leterât par spietasi alc di sest ta scritura. Magari che foss cussì! tanç di lôr, ancia che insegnin, no ti scrivin una ria nancia a metigi al cadanel tal nâs!
Gianluca Franco no: formazion sientifica, al nada in storia e lenga come al pess ta l’aga.
Lenga classica, koinè, la sô; no scrivi tant par scrivi, ma riflession, risecia par rimpolpâ al vocabolari di uso, che al doventa simpri plui sclàin.
Savevi di lui , par un romanz su re Ricard e mi à interessât cuant che al diretôr da Filologica mi à domandât di presentâ chist lavôr (l’à vint al 37° premi San Simon di Codroip).
Al romanz (12 cjapitui) al intint lâ cuintra curint, no l’è un sbeleasi par belâ tant che li pioris; al ciala ta persona, par cjatagi una pussibilitât di saltâ fûr di chel che l’è spess judizi di condana.
Ài presentât la riedizion da "Predicis dal muini" di pre Bepo Marchet, Furlan di assalt, biela figura di inteletuâl. Chist libri di Franco no l’à nuia di spartî cun chel pai contignûts, ma pa forma sì, soradut tal lessic, e si cognoss che li leturis di Franco a sedin ladis ta direzion di chel che si podaress clamâ al furlan classic. L’è un scrivi madûr no dome pa peraulis: li descrizions di lûcs e di atmosferis a respirin puisia e realisim e fasin capî che al furlan l’è doprât cun nauraleza, dopo ascolt da regulis, leturis e rizercia. Lenga buna di indagâ la natura, i lûcs, li pleis da l’anima, fin drenti in om e femina: ancia la psicologia feminîl je indagada cun naturaleza e realisim, che no si ferma devant di una sensualitât che imbombìss al libri dulà che si trata di rapuats sentimentâi e fisics.
Ta letura, mi soi nacuart che Franco no si à catapultât a piruz in fantasiis che, prima o dopo, a sclopin cuant che si scrîf di storia, ma che daûr di sé al ten fermis leturis e indaginis par sostignî ancia storicamenti e sientificamenti chel che al scrîf. In curt, a la fin dal libri al dà una bibliografia par pojâ ze che l’à dit e dopo al naviga liberamenti in ambients, personagios, atmoferis, timps e lûcs, cun sigureza e in spiza di penna, no cul plomp dal orê zontâ, a ogni cost provis, su provis.
Cà l’è tant Medio Evo, alt e bass, scrit in tuna maniera che ti fâs sintî al savôr come se al foss avuè: l’è al profum dal timp e un scrivi lizer lizer che ti lu parta devant dai voi e da l’anima.
L’è come un lunari: ogni mês un personagjo. Zenâr al trata di un vanzeli scrit di San Marc (ancia se a je lienda, no al vanzeli, ma la man dal scrit) che al patriarcia di Aquilea, Nicolau di Lusemburg, gi lu regala a so fradi e l’è dut un lâ indaûr dal timp fin drenti un monasteri di San Canzian dal Isunz, e il no perdonagi al patriarcja di vegi regaladi un toc a so fradilastri Carli IV re di Boemia. In fevrâr salta fûr la storia di uarfins che uarfins no erin, dopo da granda uera, prisonîrs dai colegjos, platâts e tirâts via da maris, cuasi una vergogna di chist mond. Ven fûr la tenereza di mons. Giovanni Costantini (fradi dal fondadôr, chel che al doventarà al Cardinâl Celso Costantini), che al cjol part cun empatia a li soferenzis dai pizui. Un di chisç fruts al varâ la furtuna di viodi di scuindon la so vera mari, una storia pardabon patetica.
Par me, ma dome par me, che ài cognossût di persona al protagonist, la plui biela da storiis je la plui torbida, chê di Toni Zanella, "l’Ors di Pani". Pani, un puest di maravea, parsora Raviei, una storia torbida plena di tenereza di chist om ruspi, che si la intindeva cun tuna fiastra; ma Franco lu difint cun rason, par via che je, so fia no era.
Avrîl nus fevela di Tristan Savorgnan, da so posizion a favôr di Vignesia (sin ai prîns dal ’400), e dal tignigi bot al imperadôr Sigismond dal Lussemburg; storia di congiuris, sassinaments, dal medioevo cà propi "etât di fiar".
Mai al conta di un frut e da so famea sul sfont dal teremot dal ’76; storia dolza e tremenda dal rapuart difizil di lui, plen di problemis, e di so mari.
In zùin anciamò tal medioevo, "di fiar", a Zividâât assediada dai Àvars, e in tuna storia di amôr e muart. Conta di Romilda, che gi viarz li puartis da zitât, par via che era inamorada dal Cacan - al capo - di chê int besteala, dut un cul ciaval e cu la muart. Franco al zonta un’altra visuâl: Romilda oreva al incuintri dai popui e, a la fin, culpida da passion, e dal tradiment di un dai soi, a mûr impalada.
Si sint simpri la empatia di Franco cui fruzzâs dal destin; gi cjata simpri una sfresa di salvezza, cuasi cuasi la "lacrimetta" Dante.
In lui, vin la figura di un sienziât dal ’700-’800, che al va a pess (fossii, si intint) su la Mont Cialine, un sienziât sfurtunât: Lurinz Luîs Linussio, nevôt dal famôs Jacopo, di Tolmiez.
Tragedia ancia chê di Bassilla, la mima di Aquilea che à una lapide tal museo di chê zitât e che conta, cà, dal sô essi doventada cristiana, e di una muart in scena.
Setembar nus parta devant dai vôi Vanni Padoan, no partigjan, comissari da Garibaldi, ma frut che al sberla "viva l’Austria" devant dai Taliâns che ocupin Cormons e che gi ruvinin la vita a lui e a la so famea. Cà Franco si supera e al difind parfin i Talians! Cun onestât, al ripuarta li peraulis di un tenente che al cjapa li parts al frut.
Nadant tal timp, otobar nus mostra Insic, cul belandant Pauli Gasparut, condanât a Zividât, propi par essi belandant.
Ancia in novembar i Talians no fasin biela figura e nancia i nobj. Sin tal 1866; si conta di una storia torbida dal re Vittorio Emanuele II, di una contessa e di una fia, fruta, che ven "dada" al re pa salveza economica da famea.
Al siara dizembar cul sienziât, Sef dai Suss di Ruvigna: al veva ciatât una formula matematica impuartantona, mai ricognossuda par via di un falut che gi àn simpri sgnacadi in musa.
Sin rivâts insomp di chist libri, plen di sienza e storia ben sparnizzada, sempliza e alta, scrita cun furlan perfet: si la lei di gust e met ancia la voia di scuviarzi; chist ancia l’è al messagio di Franco, cuasi butâ l’am, sperant no che un mona di pess, ma che un uman inteligjent lu ciapi… o si lassi cjapâ!


text:
Canadà
Il Canadà al è une monarchie costituzionâl de Americhe setentrionâl, formade di 13 provinciis federadis. La sô capitâl e je Ottawa. La regjine e je Elisabete II dal Ream Unît. Il prin ministri al è Justin Trudeau, dal Partît Liberâl dal Canadà.
Tabele dai contignûts
Il Canadà e i furlans[cambie | modifiche il codiç]
In Canadà al è presint un grant numar di emigrants furlans. A son presints 16 Fogolârs Furlans.
Lis lenghis[cambie | modifiche il codiç]
In Canadà Inglês (marilenghe pal 60% dai abitants) e Francês (24%) a son lis lenghis uficiâls, ma tal Teritori dal Nunavut, là che al è insedât il popul Inuit, a son ricognossudis ancje nûf lenghis amerindis.
Te bande di soreli jevât la plui part de popolazion e fevele francês (soredut in Québec), te bande di soreli bonât a si fevele di plui l'Inglês.
Popolazion[cambie | modifiche il codiç]
Il Canadà al à une densitât di 3 abitants par chilometri cuadrât.
Bandiere[cambie | modifiche il codiç]
La bandiere dal Canadà e rapresente une fuee di aiar.


text:
Blogarins ae concuiste de rêt
Di cemût fâsi larc cun ogni mieç, ma atents a no inçopedâsi…
Poben, come zà dit la blogosfera furlane a si sta slargjant e gnûf blogarins a cressin, simpri plui braurôs.
Un dai plui atîfs al è jajo il furlanâr! Un post in dì, une liste di link che si sta slargjant di “robe juste” e strategjis di webmarketing agresivis:
1) prime robe, vierzût il blog fâsi publicitât comentant achi su ILfurlanist
2) fâ spam par ducj i blog furlan segnalâts chi e in gjenerâl par internet
3) meti i Google AdSense
4) linkâ soredut i sît che a puedin interessâ letôrs fulans, che magari dopo a vegnin dongje, quindi Udinês a plen (pecjât che il link de ILfurlanist li che al passe a cjapa sponts nol è, ahi ahi)
Po ben, dute robe bielzà viodude ancje sul vuestri ILfurlanist, ma une robe che o ai di dî no si è mai viodude su ILfurlanist e je une cussì:
jajo… augurons
pal proseguiment, eh! 😀
PS: ti doi une drete… Tai blog AdSense al è un filtro, senò cemût fasevio a liberâmi dai anuncios di medioman Tesini?!?


text:
Setime tape: Ripâr A.N.A. - Prât di Resie
Home Trois Troi Furlan Setime tape
descrizion
La setime Tape Ripâr A.N.A. – Prât di Resie e scomence lant jù bande il Pas Tanamee; duncje procedint pal troi 739 si rive ae Casere Nischiuarch a cuote 1182 metris, ristruturade di pôc e doprade tant che osservatori faunistic.
Dopo si va jù pe mont par rivâ prime ae biele gleseute di Sante Ane, e dopo al plan dai stai Gnivice, e di li a pôc ae Sele Carnizza.
Il Troi dopo al va jù dilunc de strade che e puarte in Val Resie dopo vê passât i paîs di Liscjaze e Gnive. Dopo vê passât 21 chilometris e mieç si rive a Prât di Resie, a cuote 492 metris.


text: materie plastiche lavorazione, pep, materie plastiche cucite, materie plastiche espanse, materie termoplastiche, laminati plastici, materie plastiche acriliche trasparenti, servizi e attivita' connesse all' industria delle materie plastiche, stampaggio a iniezione materie plastiche, verniciatura e pittura materie plastiche, accoppiatura materie plastiche, materie plastiche e resine, makrolon, versace, henkel, tornitura materie plastiche, materie plastiche rinforzate, barre piene in materie plastiche, fogli in materie plastiche flessibili, curvatura e piegatura materie plastiche, spalmatura materie plastiche, materie plastiche espanse flessibili, resine plastiche espanse, polimerizzazione materie plastiche, fogli in materie plastiche ondulate, soffiaggio materie plastiche, formatura materie plastiche, laminati plastici con supporto, altuglas, fogli in materie plastiche rigidi, lastre in materie plastiche, materie plastiche in pasta, films in materie plastiche estensibili, soffiaggio materie plastiche, valentino, colorazione materie plastiche, estrusione materie plastiche, armani, saldatura materie plastiche, soffiaggio materie plastiche, stampi materie plastiche e gomma, colate materie plastiche, materie plastiche acriliche, perspex, geberit, nastri in materie plastiche, lavorazioni materie plastiche, tampografia materie plastiche, fresatura materie plastiche, resine plastiche


text:
Siet mancul dîs. Vie Puscuel.
Pensavi di finî di vore prin, ma se mi môf o rivi adore a no sei masse tart instès.
O cjamini svelt par vie puscuel schivant une vecjute ch’a çuete. O rivi a parâ in bande un neri di chei che àn voe di venditi un gjornalut ch’al cjacare di fan e disgraciis! (Il segret al stâ dut tal començâ a cjalâju di brut di lontan!)
Siet mancul cinc. Plaçâl XXVI lui, a pît
Cumò j ûl un colp di braure al semaforo. Come ogni volte a son simpri cuatri cocâi ch’a stan a spietâ il vert pedonâl, ma jo a mi ficji dentri une buse jenfri las machinis e tiri dongje almancul doi minuts e ancje cualchi pivetade.
Siet. Parc Moretti.
E chi comence il valzer dai cocâi. Il prin lu cjati subit, par vignî fûr dal parchegjo: une machine targade a cuatri cifris (sarâ dal 1800, o pensi) che par vignî fûr a cûl a scugne fâ dodis manovris! E jo lì ch’a speti… Provi a fai pore cjalcjant sul pedâl e tirant su di zîrs il motôr, ma nuie: une siorute pacjifiche mi cjale come par dimi sa soi mat e mi tocje lassâ pierdi… O soi tentât di butâmi su dôs gomis e sorpassâle prin ch’a vegni fûr dal parchegjio, ma par fortune a vâ di un’altre bande, intant che jo o ziri subit par tornâ viers il plaçâl e cjapâ il nemì di ducj chei che guidin: Viâl Vignesie!
Siet e trê. Plaçâl XXVI lui, in machine.
O jentri su viâl Ledre cence dâ precedence ma si che soi sfigât issio che il semaforo mi viôt di lontan e si fâs colôr naranse! “Eh no!” o pensi “no tu mi bigulis!” e o passi instès, cu la vecje çuete di prin ch’a berghele par dimi ch’a mi vûl ben!
Siet e cinc. Prin semaforo.
Mi buti subit su la corsie di sorpas e tachi a cori. Par clâr a cjati un cocâl cu la machine colôr bilite ch’al va a doi a l’ore… cjali a gjestre ma al è l’autobus. I fanali, ma nol dâ segno di spostâsi. Alore provi une manovre diversive, rivi adore a passâ il besteon arancion, mi buti a gjestre e dopo torni a çampe, ma il cocâl ce ti fasie? Nol tachie a cori propit in chel! Raze di coion! Nuie. Mi tocje tornâ daûr di lui e intant al ven ancje ros! “Mierde!” O pensi.
Siet e vot. Secont semaforo.
O sfruti la siie di un ch’al côr un pôc e rivi adore a sorpasâ il cocâl colôr bilite e a butami denant di lui su la corsie di sorpas. A côr a côr a côr e tac! Mi pareve, il semaforo al è vert ma mi par clâr che vuè àn di zirâ ducj a çampe! Maladets bastarts! No podevino meti fûr la frece prin! Da l’àno lassade! Ai indians!? O provi a butâmi di gnûf su la corsie di sinistre ma ce ti cjatio? Il cocâl di prin cu la machine colôr bilite!!! Subit daûr, o viôt ducj i sants dal paradîs ch’a vegnin a poiâsi sul me cruscot: ju âi tirâts ju jo! Insome nie di fa, tocje stai daûr ancjemò…
Siet e dîs. Tierç semaforo.
“E no!” O pensi. “Chi no tu mi bigulis plui!” chest colp a doi il massim di me stes: scali di marce, tiri su di gîrs, voi a zigo zago par dut il viâl e ciòpo, cjape tal cûl tu e la to machine colôr bilite! O rivi a sorpassâlu juste pôc prin di jentrâ a Pasian! Mi volti a cjalalu, come par dî: viotu ch’a ti ài freât e chel ce ti fasie? Nol zirie a gjestre pa la super strade propit cuant co eri in sorpas!
Ce nervôs!
Mi sint un pôc come il Schumacher dai puars…
Ma ciòpo, ce viodio.. propit là denant… ferme al semaforo di Sante Catarine…
Una machine colôr bilite!


text:
Un pont par om, emozions par ducj e un tic di bocje garbe pal Udin, che tal prin timp al met sot la Fiorentina e al fâs compagn te ultime part de partide, rivant dongje de vitorie finâl, intant che si piert un pôc te prime part de seconde frazion, cuant che al va sot di un gol e al riscje di restâ in cheste cundizion.
Ae fin il belanç al è avonde positîf sei pal zûc che pal caratar mostrât de bande dai zuiadôrs de scuadre di balon furlane, che e partìs ben, cul solit 3-5-1-1, che al devente 3-4-2-1 te fase ofensive.
I parons di cjase a mostrin di vê plui convinzion e plui atenzion dai ospits. La iniziative e je dal Udin, che però sul imprin nol è particolarmentri pericolôs, ancje se al vuadagne trê corners in nancje un cuart di ore.
Dal tierç tîr de bandierine al salte fûr il gol dai blancs e neris: cross di Di Natale, colp cul cjâf di Guilherme e conclusion di Wague, che si cjate tal puest just tal moment just e cussì al met la bale tal sac daûr di Neto.
La reazion de Fiorentina no somee alc e ce, ancje parcè che l’Udin si difint ben za su la linie mediane e al rispuint in cuintripît in maniere avonde pericolose. Dopo mieze ore di zûc Guilherme al servìs ben Kone, che però nol met a fûc la puarte e al tire fûr. Pôc timp plui indenant Widmer al fâs une galopade des sôs e al cîr di servî Di Natale tal mieç de aree di rigôr, ma la azion no si siere.
I ospits si fasin vîfs des bandis di Karnezis dome tal ultin cuart di ore, prime dal interval: Danilo al ferme Gomez in buine posizion; Basanta al tire dal limit e la sô conclusion e vâ fûr di pôc; i violas a jentrin te aree dal Udin, juste tal timp di recupar, ma Irrati ju ferme par off-side.
Tal secont timp la Fiorentina e somee plui determinade e l’Udin al patìs la pression relative che e ven metude adun dai aversaris. Tal zîr di cinc minûts il risultât al torne in paritât, cun Mario Gomez che al mande in gol il sugjeriment su punizion di Ilicic. Doi minûts plui indenant l’atacant todesc si cjate une altre volte pal apontament cul gol e al siere une triangolazion che si zove di un brut erôr di Guilherme.
La situazion pal Udin si fâs grivie e penze, però Stramaccioni al mostre di vê cûr e snait: fûr Gabriel Silva e dentri Thereau, seconde ponte intun scheme che al cambie e al devente 4-3-1-2.
L’impat dal mudament si viôt, ancje se une buine ocasion tai pîts di Guilherme, lontan ma a puarte vueide, no ven disfrutade cemût che al coventarès. A passin altris cinc minûts e un biel numar di Di Natale al ispire l’inseriment di Kone che al segne il so prin gol de stagjon e al fâs doi a doi.
I blancs e neris a provin a cirî il tierç gol e si svicinin une vore al obietîf prime cun Thereau, che al siere ben une azion inviade di Allan, e dopo cun Widmer che al partìs su la corsie a mandrete, su sugjeriment di Guilherme, e al tire a colp sigûr, cun Neto che si salve cul jutori de travierse.
La Fiorentina si siere e e prove a mudâ i ecuilibris cu la jentrade tal cjamp di Salah, ma al è ancjemò l’Udin a puartâsi indenant, ancje se intune maniere che no je masse incisive. La pression ofensive furlane e cres tai ultins minûts, cuant che a jentrin ancje Bruno Fernandes e Geijo, che si fasin viodi des bandis di Neto, protagonist assolût tra i ospits in particolâr tai ultins minûts. E il risultât al reste inclaudât sul doi a doi.


text:
Rivignan
Rivignan al è un comun inte Basse ocidentâl, che al dì di vuê al fâs part de provincie di Udin e al plui di 4.300 abitants.
Tabele dai contignûts
il teritori[cambie | modifiche il codiç]
il teritori al ê pianegjânt.
Rivignan al â cuatri fraçions: Sivian, Flambruç, Aris(Ariis al ê nome par talian) e Sele.
l' union[cambie | modifiche il codiç]
Rivignan al fâs part de Union dai comûns Cour dal Stele insieme a Teôr e Puçinie.
il sito[cambie | modifiche il codiç]
Il sito dal comun al ê ancje par furlan e al conten nutizis sul comun e suli tradiçions furlanis
il Furlan[cambie | modifiche il codiç]
A Rivignan a si fevele, oltre che al talian, ancje il furlan, ma chist al â cualchi piçule diferenze (datrebande di paîs in in paîs al cambie un pôc)
pa lis prinçipalis diferençis o podeis fa riferimênt a chiste pagjine.


text:
Doman al è martars e a 11 a buinore su Radio Onde Furlane al torne Babêl Europe, il program cuindisinâl dedicât ae produzion musicâl contemporanie tes lenghis minorizadis dal continent.
La prime pontade avostane di chest an, che si podarà scoltâle in repliche ancje miercus ai 9 a une dopo di misdì e sabide ai 12 a une e mieze, simpri dopo di misdì, e larà daûr dai trois vierts vie pai ultins mês, ven a dî chel dal reggae e dal dub babelics, chel dal punk rock plui o mancul classic e chel des cercis dai contignûts di cualchidun dai discs che a son jessûts tra la fin dal 2016 e la prime part dal 2017. Cun di plui la trasmission e larà daûr di un altri percors tematic simpri siôr: chel des feminis babelichis fuartis.
Tal viaç musicâl proponût di Babêl Europe in cheste ocasion si incrosaran Catalogne, Arberie, Bretagne, Gales, Cornualie e Galizie. Cussì si scoltarà la storiche e innomenade band dai Inadaptats, cu la lôr version di chê che e je calcolade la prime cjançon punk rock par catalan (Ciutat Podrida de La Banda Trapera del Rio), il reggae cjantât par albanês de Spasulati Band, une altre selezion di Opoñerse á extinción, il disc plui resint de cjantautore galiziane Ses (Maria Xosé Silvar), un toc par cornic dal repertori di Gwenno e un de so cuasi omonime Gwennyn, cjantate bretione in balance tra pop, rock e folk.
Chi di cualchi dì, ancje cheste pontade di Babêl Europe, dopo de emission in direte e des replichis di miercus e di sabide, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu o cu la app che si pues discjamâle achì e achì.


text:
Cuatri parlamentars elets in Friûl a àn presentât une emendament ae Cjamare par che si corezi il dissen di leç di riforme dal servizi radiotelevisîf public, fat bon dal Senât ai 31 di Lui, in maniere che e vegni metude in vore finalmentri la Leç 482/1999 e che a sedin garantidis pardabon lis trasmissions radiofonichis e televisivis par furlan.
E je une biele gnove e soredut al è alc che, cun rispiet pe Costituzion de Republiche taliane e par chel principi di fonde che si cjate tal so articul 6, al coventave fat.
Viodarìn cemût che e larà indenant la cuistion e se l’emendament al vignarà fat bon, cemût che al sarès just.
Par intant, cjalant la maniere che la stampe e da cont de iniziative dai deputâts, no si pues fâ di mancul di notâ une cierte confusion terminologiche: tra lis «lingue minori», lis «minoranze nazionali» e la contraposizion tra «cosiddette minoranze nazionali» e «minoranze linguistiche storiche».
Probabilmentri, plui che dal emendament, al dipent di cui chel a scrîf sui gjornâi. Cundut achel al merete precisât che no esist nissune contraposizion tra «cosiddette minoranze nazionali» e «minoranze linguistiche storiche», stant che pal ordenament talian a son dutis «minoranze linguistiche» (art. 6 de Costituzion) e, daûr de leç 482/1999, «minoranze linguistiche storiche».
Cun di plui, stant chel la Repubbliche taliane e à ratificât ancjemò tal 1997 la Convenzion quadri pe protezion des minorancis nazionâls, dutis lis «minoranze linguistiche» o
«minoranze linguistiche storiche» si pues calcolâlis, justamentri, «minoranze nazionali».
Propit inte suaze dai impegns cjapâts sù de bande dal Stât talian cun chê ratifiche (Leç 302/1997) si cjate la garanzie di tutele des minorancis – di dutis – ancje tal cjamp dai media e in particolâr dal servizi radiotelevisîf public.
Par chel il Consei de Europe, cu lis ‘Opinions’ (o ‘Avîs’) prontadis de bande dal Comitât di esperts che al verifiche ogni cinc agns la situazion de metude in vore dai contignûts de Convenzion e soredut cu lis Risoluzions dal so Comitât dai Ministris, al à za marcât in plui ocasions la necessitât che a sedin metûts in vore l’articul 12 de Leç 482/1999 e l’articul 11 dal so regolament di atuazion (DPR 345/2001), che in cont de tutele des minorancis tal servizi radiotelevisîf public a fevelin une vore a clâr.
Al va ben ricuardâ la Cjarte europeane des lenghis regjonâls o minoritariis, firmade ma ancjemò no ratificade de bande dal Stât talian, ma no si pues fâ di mancul di tignî cont di chê altre Convenzion.
E no dome cun chê di fâ di mancul di colâ te vuate de confusion terminologjiche.


text:
A Tavagnà un imprest didatic par furlan
La aministrazion comunâl di Tavagnà e à realizât un impuartant imprest ludic didatic par svicinâ i plui piçui al ûs de lenghe furlane a scuele: Peraulis crosadis e altris zûcs enigmistics.
Come che si lei te prefazion dal librut, patrocinât ancje de Agjenzie regjonâl pe lenghe furlane, “Ai 26 di Setembar dute Europe e à celebrât la Zornade europeane des lenghis e duncje ancje chês locâls. Fint dal 2001 (che al è stât l'an european des lenghis) il Consei de Europe al à volût dedicâ cheste zornade di fin Setembar a chest impuartant argoment, marcant a clâr trê principis di fonde: “la Europe e je plurilengâl e lu sarà simpri; l'aprendiment des lenghis al ufrìs une oportunitât ai citadins; ognidun al è in stât di fâlu”.
La finalitât di chest progjet e je propit chê di judâ i fruts a incressi la lôr paronance de lenghe furlane.
Il librut al è stât distribuît ai arlêfs des classis tierce, cuarte e cuinte des scuelis primariis dal comun (plui di 330 fruts) parcè che, come che al à vût dit Mario Pezzetta, sindic di Tavagnà e promotôr de iniziative, “Dome tacant dai plui zovins si pues garantî un avignî ae lenghe furlane che e rapresente un element identitari tra i plui impuartants de nestre comunitât, cu la sperance che e deventi simpri di plui ancje ocasion di confront e contat tra lis tantis culturis che a vivin sul nestri teritori”.
La publicazion e je nassude di une sinergjie tra il Sportel pe lenghe furlane dal Comun di Tavagnà e la cjase editore Kappavu che e à curât la realizazion de publicazion che si presente cu la ambizion di podê jessi di esempli ancje par prossimis esperiencis similârs.
“Intun mont che al devente simpri plui piçul midiant des gnovis tecnologjiis” al continue Pezzetta “Ancje il Vieri Continent al à di frontâ il pericul de omologazion des culturis. Chest progjet al nas propit par fâ rifleti su la impuartance de difese de nestre lenghe e de nestre tradizion, no par sierâsi tal nestri “curtîl”, ma te convinzion che dome valorizant il "particolâr" si pues pandi une culture de integrazion tra lis identitâts diferentis presintis in Europe e duncje ancje tal nestri comun”.
Lis primis reazions a son stadis une vore positivis e ancje i insegnants des classis, che a àn ricevût il libretut, a àn preseât il progjet che si presente come un imprest util par imparâ zuiant, come che al è just che a fasin i fruts.
Info:
lenghe.furlane@comune.tavagnacco.ud.it oppure tel 0432/577326


text:
Tierce vitorie in trê partidis une daûr di chê altre, cemût che nol jere mai sucedût vie par cheste stagjon. Chel cuintri de Lazio si pues calcolâlu un sucès impuartant, no dome par chest motîf statistic, ma soredut parcè che al vierç pardabon la strade viers de Europe.
Fintremai a cualchi setemane indaûr la ipotesi che la scuadre furlane e podès cirî un puest te Europa League e jere dome un sium. Cumò nol è plui cussì.
La vitorie in cjase cuintri de scuadre romane e rive in graciis di un numar di Totò Di Natale: cross di Pereyra e tîr di prime intenzion che Marchetti al pues dome viodi passâ e lâ a finî tal sac.
Il prin timp al è avonde involuçât. Sul imprin la Lazio e à plui iniziative, cun Ledesma te cabine di regjie e l’ex Candreva che al sburte su la corsie a man drete, ma no rive a rindisi pericolose des bandis di Brkič e dopo vê cjapât un gol e piert l’orientament. L’Udin al cjape fuarce de marcadure, si difint cun sintiment e al rispuint cul tignî di plui la bale e cuntun pâr di ocasions di gol.
Dopo dal interval la situazion no cambie e chest al va dut a pro dal Udin, che si svicine al doi a zero cul so zuiadôr miôr de partide, il zovin Zielinski, che si cjate in buine posizion denant di Marchetti ma nol rive a scjavaçâlu.
A son ancjemò Zielinski e Di Natale a dâ fastidi ae scuadre ospite, che no rive a concludi nuie in atac, intant che il ritmi de partide al va al mancul e l’Udin al gjestìs lis ultimis fasis de partide e al puarte a cjase trê ponts impuartantons.
A part il risultât, l’Udin al pues stâ content pe prove di caratar di dut il coletîf e pe gnove “zornade sì” di diviers siei zuiadôrs di Zielinski, Di Natale, Allan, Pereyra e Basta. Talent e fantasie denant e concretece daûr i àn permetût di vinci une partide avonde ecuilibrade e di crodi ancjemò plui di cualchi setemane indaûr ae possibilitât di rivâ in Europe.


text:
Si clame Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane e citadinance europeane e al è un progjet che al met dongje diviersis ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane e su la relazion tra unitât europeane, diversitât culturâl, partecipazion civiche e autonomiis teritoriâls.
La iniziative e je de associazion di promozion sociâl e culturâl KLARIS, sodalizi nassût a Udin cun chê di fâ ativitâts tai setôrs des culturis, des lenghis, de agregazion, de ricercje, de integrazion e de solidarietât.
Il progjet, che al ven fat ancje cuntun contribût de Provincie di Udin e cu la colaborazion di altris sogjets publics e privâts, al met dongje dôs tipologjiis di intervent. La prime e je chê des trasmissions radiofonichis tematichis dal titul Friûl_Furlanija_Friaul_Friuli, l’Europa batte dove la lingua duole, che vie pal mês di Otubar a an cjatât spazi dentri de programazion di Onde Furlane e che si cjatin ancje tal archivi web de «radio libare dai furlans». La seconde e je une serie di incuintris publics, inmaneâts te zonde di Udin tra Dicembar 2016 e Fevrâr 2017.
Juste doman, ai ai 16 di Fevrâr a 5 e mieze sot sere li de Biblioteche di Felet, si fevelarà des conessions tra Friûl e Europe intune maniere particolâr, ven a dî cul lâ daûr dai temis e dai personaçs de narative popolâr.
Il pont di riferiment pe discussion su chescj argoments al è Tieris Antighis, Peraulis Incjantadis, un progjet editoriâl, che al è stât metût adun de associazion Lenghis dal Drâc – Amîs di Onde Furlane cul jutori de ARLeF, propit cun chel intindiment.
Tal apontament di Felet, inmaneât cu la colaborazion dal Assessorât pe Culture dal Comun di Tavagnà, si fasarà la presentazion dai contignûts di chei trê libris, che a son il risultât de colaborazion tra Carli Pup, che al à metût dongje i tescj e ju à adatâts e voltâts là che al coventave, Guido Carrara e Lussia di Uanis, che a àn fatis lis ilustrazions, Giulia Spanghero, che e je stade daûr de grafiche, e Aida Talliente e Michele Polo, che a àn fat lis leturis regjistradis tai cd in zonte des publicazions.
Ogni volum al ten dongje dôs contis compagnadis di une schede di aprofondiment dedicade a lenghis, teritoris e argoments de narazion. Tal prin libri, Il re che al duar, a ‘nd è une dal Gales e une slovene, tal secont – Il frut scambiât – al è un confront tra Scozie e Friûl e tal tierç, che il so titul al è La nuvice incjantade, a son une conte basche e une furlane.
A Felet chei argoments a vignaran frontâts propit di Carli Pup, il curadôr di Tieris Antighis, Peraulis Incjantadis, editoriâl, intune conversazion cul gjornalist e ricercjadôr Marco Stolfo.
A son proviodûts ancje i intervents de Assessore pe Culture dal Comun di Tavagnà, Ornella Comuzzo, e de presidente deassociazion di promozion sociâl e culturâl KLARIS, Dorota Stromidlo.
La partecipazion al apontament e je libare e sore nuie.
Altris informazions in cont di KLARIS e di chest progjet si cjatin in rêt.


text:
La presince rilevante des minorancis linguistichis e la lôr tutele a son la fonde plui impuartante de autonomie speciâl de Regjon Friûl-Vignesie Julie.
Sei di un pont di viste storic che soredut cuntune vision di prospetive, chest al è pardabon un resonament che al à mani. Cun di plui, su chest argoment si cjatin sù par jù ducj cuancj in cunvigne, ancje i vertiçs istituzionâi de Regjon, che avonde dispès a fasin declarazions publichis là che si marche propit in chest sens il valôr dal caratar multilengâl e multiculturâl de comunitât teritoriâl che e ten dongje il Friûl e Triest.
Chest fat al somearès alc di positîf, se nol fos che lis peraulis a van intune direzion impen che i fats a van di une altre bande.
Cun di fat, al à reson Sandri Carrozzo, che tal so blog timp indaûr al scriveve che no àn nissune credibilitât chei che a fevelin di autonomie speciâl e tutele des minorancis e intant a agjissin intune maniere diferente e contrarie.
Chest al saltave fûr za intant des conferencis regjonâls su la tutele des minorancis slovene e furlane, fatis tai mês di Otubar e Novembar dal an passât.
E chest al cjate conferme ulteriôr te Finanziarie regjonâl, cemût che a marchin intun comunicât il Comitât/Odbor/Komitaat/Comitato 482 e il Comitât pe autonomie e pal rilanç dal Friûl.
Daûr di ce che si lei, pe Regjon autonome Friûl-Vignesie Julie lis minorancis linguistichis e la lôr tutele a valin mancul dal 0,1% dal belanç regjonâl. Probabilmentri parcè che, plui che la autonomie speciâl, a chescj sorestants ur interesse la fantomatiche “Macroregjon dal Nord Italie”, dulà che il Friûl e ancje Triest a vegnaressin scjafoiâts….
PS. Il comunicât al è chel chi: comunicatcom4821601013
PS2. Sul argoment al merete cjalât ancje il blog dal Comitât/Odbor/Komitaat/Comitato 482:
http://com482.blogspot.it/2013/01/pe-regjon-no-valin-nancje-il-01-dal.html.


text:
Al voto/mancul 1
Il decalic dai antifurlans: par svissinâsi ben ae date eletorâl
O ai domandât a Sandri Carrozzo di meti sul gno blog il so «Decalic dal antifurlan». Mi samee une biele maniere par svissinâsi ae date dai 13 e 14 di avrîl li che si larà a votâ. Ve ca l’ultim pont
Argoment 10.
In ogni câs o soi favorevul ae lenghe furlane
Eh sì po, o ai viodût.
E par (ri)vioditi dut:
Introduzion e argoment 1. e argoment 2. e podopo argoment 3. e duncje argoment 4. e cuindi argoment 5. e vie indenant cul argoment 6. pasant di argoment 7. e 8. par rivâi insomp cul argoment 9. e chel parsore argomet 10.


text:
Al è stât un lunc fin di setemane là che la lenghe furlane e la musiche par furlan si son confermadis prodots di esportazion. Dut al è tacât Joibe ai 26 di Setembar, cuant che Lino Straulino al è tornât li dal circul La Scighera. Tal mês di Mai si veve fermât propit alì, su la strade par Pinerolo, là che al è stât protagonist di un dai incuintris di La mia lingua suona…IN TOUR. In cheste ocasion il so al è stât un conciert di presentazion dal so gnûf disc, Gorai, e un passaç in direzion nordovest, viers Dia/Die, tal Stât Francês.
Propit in cheste citât, a tacâ dai 25 di Setembar e fintremai al 1n di Otubar, al è in plen davuelziment il festival Est Ouest, che chest an al è dedicât a Triest e al Friûl: une biele rassegne che e ten dongje musiche, leterature e storie e là che il Friûl al mostre la muse e la lenghe propit cun Lino Straulino, cui Arbe Garbe e cun DJ Tubet.
Magari cussì no tal sottitul de manifestazion il Friûl no si lu viôt, ma si menzonin dome Triest e la Italie dal nordest: al vignarès di comentâle tant che une robe tipiche taliane se no fos ancje tipiche francese…
Cun dut achel o pensìn che dopo dai concierts e di chês altris performances di Lino Straulino, Arbe Garbe e DJ Tubet ancje a Dia/Die, che tra lis altris si cjate intun dipartiment là che si fevele ancje par ocitan e par francoprovençâl, a varan discuviert che tra Triest e la Italie dal nordest al è ancje alc altri…


text:
Ancje chest an il Premi S. Simon, che al è calcolât il concors leterari in lenghe furlane plui impuartant, nol à vût nissun vincidôr. La jurie, compagn che un pôcs di agns indaûr, e à decidût che lis oparis in concors a jerin masse pocjis e che no jerin cussì interessantis. Un dai siei components, l’innomenât senegjatôr e scritôr Carlo Tolazzi, al à sclarît ce che al pense in cont di cheste situazion su lis pagjinis di un cuotidian di chenti («chel cul non forest», cemût che lu clame cualchidun…).
In cont dai argoments fats indenant si podarès dî, compagn di chei zuiadôrs di balon intervistâts ae fin de partide che ju menave pal boro la Gialappa’s Band par television: «sono pienamente d’accordo a metà col mister».
Cun di fat, si rive a jessi in cunvigne dome cun cualchidune des sôs riflessions, ven a dî cuant che al marche cetant che la Universitât che e varès di jessi “dal Friûl” e je lontane dal teritori, de sô int e de sô lenghe e cemût che e je (almancul) discutibile la azion des istituzions tal cjamp de culture e de produzion culturâl par furlan. In chest sens al è emblematic il compuartament dal Comun di Codroip che fin intal ultin no si à capît se chest an il concors lu varès inmaneât o no.
Al è invezit une vore plui dificil cjatâsi in sintonie cun Tolazzi cuant che al scrîf che in chescj agns si à badât dome a grafie e gramatiche e no ae espressivitât de scriture par furlan.
In chest câs al somee che al fasi confusion tra dôs robis che no àn nuie ce fâ une cun chê altre – cemût che si scrîf e ce che si scrîf – o che al viodi lis robis intune maniere distuarte par vie di chel ategjament ideologjic tipic di tante “inteligencjia” di chenti che no rive a acetâ il fat che la lenghe furlane e sedi une lenghe normâl e che, compagne di dutis chês altris, e vedi cualchi regule par scrivile.
E al à di jessi calcolât dome che un prejudizi ancje un altri element che al ven ricuardât di Tolazzi: par lui cui che al scrîf par furlan nol è cussì ispirât par vie che al learès dome robe par furlan (e no ancje par talian o in altris lenghis…) e duncje al sarès «sierât» e fintremai «razist»… Sù mo, sù!
Par nestri cont la cuistion e je une altre. Provìn a sclarîle, in struc: la lenghe furlane no je dome la leterature par furlan e la leterature no je dome i romançs e soredut no je dome il S. Simon.
Il furlan al è une lenghe in cundizions di minorizazion ma, cun dut achel, al ven doprât par fâ robis interessantis, de radio ae musiche, dal cine ae informazion.
Al è une lenghe che e ven doprade cuntune cierte vivarositât ancje inte scriture creative e al baste sgarfâ in rêt par rindisi cont di chest.
Forsit a son in pôcs chei che a scrivin romançs par furlan. E par sigûr a son ancjemò di mancul chei che i romançs par furlan ju lein, ancje parcè che no podìn dismenteâ che fin cumò o sin stâts libars di scugnî jessi analfabetis te nestre lenghe.
Ma nol è dome chest. Cun di fat la scriture e la leture in dì di vuê – e no dome par furlan – a sielzin altris formâts, a tacâ de conte curte, cemût che al mostre ancje il conferiment dal Nobel pe leterature ae scritore canadese Alice Munro.
Se al è alc che nol va, chel al tocje une vore di plui il Premi S. Simon che la leterature par furlan o la lenghe furlane. Cun dut achel su chel stes cuotidian vuê si lei che chê dal furlan e sarès une «morte naturale» e una «fine fisiologica». A son lis peraulis che si cjatin tal titul e tal sottitul di un articul là che a son metudis dongje diviersis opinions sul argoment, ma là che no’nd è nissune – nancje chê di Alberto Garlini – che e je cussì drastiche e assolude e soredut cussì discutibile (si pues lei il toc achì: http://messaggeroveneto.gelocal.it/cronaca/2013/10/29/news/friulano-tradito-no-e-morte-naturale-1.8014766).
Al pues stâi che, a fuarce di dâi, cualchidun in viâl di Palme al vedi pensât pardabon che e fos rivade (finalmentri?) la ore di fâi il funerâl ae lenghe furlane.
Ma une robe e je la “Balade dal pizighet” dai Mitili FLK e une altre e je cheste fufigne, cheste balote.


text:
No si pues pratindi di fâ un risultât positîf se si zuie dome un timp o nancje chel.
La partide di îr dal Udin cuintri dal Sassuolo e je lade propit in cheste maniere: tal prin timp e à zuiât dome la scuadre emiliane e te seconde frazion, massime te ultime part, si à fate finalmentri viodi in atac ancje la formazion di Iachini.
I blancs e neris a Reggio Emilia si presentin cuntune formazion avonde sorprendente, parcè che in atac a son Penaranda e Thereau, intant che Perica e Zapata a vegnin tignûts in bancjine. In puarte al è Karnezis, la linie de difese e je formade di Heurtaux, Danilo, Felipe e Adnan e te zone mezane dongje di Kums a son Jankto e Kone, cun De Paul daûr des dôs pontis. Il Sassuolo al à une formazion cence diviers titolârs, a tacâ di Berardi, Cannavaro, Duncan, Gazzola e Missiroli, però al mostre di vê plui snait e plui convinzion dai aversaris.
La superioritât dai parons di cjase si palese za tai prins vincj minûts di zûc, cuant che dutis dôs lis scuadris si studiin e si controlin e a fasin avonde pôc indenant. Chel pôc di plui lu fâs il Sassuolo: la sô prime conclusion al è un colp cul cjâf di Antei che al va fûr bersai e lis sôs azions plui pericolosis a vegnin imbastidis su la corsie di man drete cun Lirola e Politano che mandin fûr zîrs la cubie blancje e nere formade di Jankto e Adnan.
Propit di un cross di Lirola, passade la mieze ore dal prin timp, al rive il gol di Defrel, che al profite inte maniere miôr de scjarse atenzion mostrade in chê ocasion sei di Adnan che di Karnezis. Iachini al cambie De Paul, che al somee la fanatasime di chel zuiadôr che si veve fat preseâ in altris ocasions, cun Zapata, ma la musiche no cambie di un et. L’Udin al fâs pôc o nuie, intant che il Sassuolo al incrès il ritmi de sô manovre e al mande al tîr Politano e Ragusa, che a impegnin Karnezis prime dal interval.
Tal secont timp i parons di cjase a mantegnin la lôr condote di gare: si difindin cun ordin e a masanin zûc de metât dal cjamp indenant. Par fortune al cambie alc tal Udin, che cul passâ dai minûts al scomence a costruî cualchi azion e a jessi plui incisîf e determinât, cun Perica che, jentrât al puest di Penaranda, al mostre di jessi in forme e al conferme la legjitimitât de domande in cont de sô mancjance tai undis titolârs.
Tal ultin cuart di ore l’Udin al cjape il control de partide.
Il cravuat al fâs un biel cross par Zapata: il colombian al tire, ma su la linie de puarte al cjate Acerbi che al met un blic. Cualchi minût plui indenant ancjemò Perica al tire, ma il balon, tocjât ancje di Antei, al va a sbati cuintri de travierse e Kone nol rive a brincâlu e a butâlu dentri. Te azion seguitive l’Udin al cjape une altre travierse cun Felipe su corner di Kums.
Prime de fin a rivin ancje un gol di Heurtaux, che nol ven convalidât di Doveri par vie di un contat tra Perica e Peluso, e un tîr pericolôs di Pellegrini che al va fûr bersai di pôc.
Pal Udin e je une sbrissade indaûr in classifiche. Lis prossimis partidis a saran cu la Lazio e cu la Juve. Al covente cambiâ musiche.


text:
Letare a Filemon
Letare a Filemon
E je la plui curte epistule scrite di Pauli e e je la uniche "privade" intal sens che a no fo scrite a une glesie ma a un privât e a trate un probleme in particolâr.
Scrite a Rome ator il 60 d.C. dilunc la so presonie e jere une istance di favôr par Onesim, sclâf di Filemon.
Contignût
A scomence cun salûts e laudis a Filemon par vie dal amôr e da fede che al veve viers di Jesus.
L'apuestul al volarès tignî cun se Onesim par che lu servìs, ma nol intint falu cence il consens di Filemon.
Utilitât
E je une letare che nus mostre l'amôr e la unitât che e esisteve in mieç ai prins cristians, partant nus dîs come aplicâ a livel pratic i principis cristians framieç i "fradis" cristians.
Nus mostre ancje come che o dovìn mostrâ rispiet pe proprietât di chei altris e, nonostant lis nestri resons, nus insegne come che o dovìn ricori cun umiltât intai confronts di chei altris.
Strabon insegnament ancje pai pastôrs inte glesie.


text:
Si vierç la part centrâl de edizion 2013 dal Premi Friûl. Il concors inmaneât di Radio Onde Furlane cun chê di promovi la creativitât musicâl par furlan e ta chês altris lenghis minorizadis dal Friûl al jentre intal vîf, dopo de racuelte des adesions e de selezion dai cuindis semifinaliscj.
La manifestazion, imbastide cu la poie de ARLeF (Agjenzie Regjonâl pe Lenghe Furlane), chest an e mostre une muse gnove e torzeone. Si clame, di fat, Premi Friûl Atore si disvilupe su cuatri semifinâls e suntun event di sierade.
Intes primis cuatri seradis si varà un confront dal vîf tra i cuindis semifinaliscj a grups di trê / cuatri sfidants par date. Il premi finâl e je la produzion di un cd de etichete Musiche Furlane Fuarte, nassude propit de esperience di Onde Furlane e dal Premi Friûl par poiâ i progjets «che a sburtin, che a sperimentin, che a disfin e a tornin a fâ la musiche e la lenghe furlane».
Ancje chest an il Premi Friûl al mostre un bon cuadri de produzion musicâl in lenghe furlane dal dì di vuê. La musiche e tire fûr la lenghe cuntune grande varietât di stîi e e di lengaçs. Rock, blues, folk, hard, metal, pop, eletroniche, cjançon di autôr, ricercje…: a ‘nd è di ogni sorte e par ducj i guscj, tant par marcâ che, massime ta chest cjamp, il furlan al è une lenghe vive che e cjalde indenant.Par vê une cerce des propuestis in concors baste clicâ achì. A cheste direzion si pues scoltâ un toc par ognidun dai partecipants, votâ il grup o il solist che al plâs di plui e contribuî cun osservazions e coments.
In plui di votâ vie internet, il public al partecipe a sielzi i finaliscj dalPremi Friûl che si sfidaran po te serade finâl dai 30 di Novembar alì dal Palamostre di Udin ancje cu la sô poie intant des esibizions dal vîf che si davuelzaran jenfri la fin di Avost e i prins di Setembar.
Lis cuatri semifinâls si tignaran a Cjasarse ai 31 di Avost, a Muçane il prin di Setembar, a Cormons ai 7 di Setembar e a Comelians la dì dopo. In dut si fevele di cuindis sfidants, cuatri ospits speciâi, cuatri cubiis diviersis di presentadôrs e duncje cuatri events speciâi, ducj cun jentrade libare.
Intant de serade di Cjasarse, sabide ai 31 di Avost intai zardins di Palaç Brinis a tacâ di nûf di sere (21.00), si confrontaran Magic Lunch Double Crunch, Residui di Chernobyl, Terenzio Blues Band e Tarvos. Ospits speciâi i Pantan, rockers potents e di sostance preseâts ancje fûr dal Friûl pal lôr sun madûr. A presentâ a saran Isabelle Grattoni e il ‘Cjastron’ Enrico Vueli di Clap.
A Muçane, domenie prin di Setembar, intal parc di Vile Muciana, a tacâ di nûf di sere(21.00) a sunaran Sunriot, Ensemble d’Anjou, Mataleao e Berto Celot. A rapresentâ tant che ospit la gnove musiche furlane al è il sbilf dal rap e dal ragamuffin DJ Tubet. La serade e sarà presentade di Mojra B. e Gigi “Er Geggio” Patruno.
A Cormons il Premi Friûl Ator al rive sabide ai 7 di Setembar inte suaze de Fieste de Ue. In chest câs si tache a sunâ za a vot e mieze (20.30) cun El Scuadron de la Muerte, Aldo Sbadiglio, The Hanus Pranus e Sons of a Gun. Ospit speciâl il supergrup formât dal incuintri tra il bluesom Fabian Riz e i Orko Trio. La condusi la serade e sarà la cubie Karolina Cernic e Daniel Samba.
Domenie ai 8 di Setembar si rive in Cjargne dulà che a tacâ di nûf di sere (21.00) alì de Sale L’Alpina di Comelians a sfidâsi a saran Ad Plenitatem Lunae, Matteo Segrado e Truc. Dopo di lôr e sunarà La Bande Eletriche, la formazion cjargnele vincidore de edizion 2012 dal Premi Friûl che e misclice cjançon di autôr, rock e blues e che pe ocasion e presente il so prin lavôr. A presentin Isabelle Grattoni e il rapper DeK Ill Ceesa.
Ae fin di cheste setemane lungje e penze, une jurie di esperts e sielzarà i cuatri finaliscj, intant che il cuint al sarà decidût dal vôt dal public sul sît http://www.ondefurlane.eu/premifriul/.
Prime de serade finâl di Udin, il Premi Friûl Ator al previôt ancje une zornade dute dedicade ae produzion musicâl par furlan tra passât, presint e avignî, confronts cun altris esperiencis europeanis e leams cu la tradizion musicâl e la poesie. Si trate di un laboratori cun musiciscj e esperts che si tignarà ai 6 di Otubar a Vuanis e che il so titul al è za dut un program: E jo o cjanti (e o sai parcè).


text:
L'Organizazion des Nazions Unidis (ONU) al è un organisim sorenazionâl inmaneât tal
L'organizazion e je vierte a ognidun che al vueli rispietâ i principis dal ONU, in prin la volontât di pâs; la sede principâl dal organisim e je a
New York, tai
Il non al fo doprât pe prime volte te
Lis lenghis uficiâls a son sîs:
inglês,
Tal 1945 i rapresentants di 50 nazions si son cjatâts a San Francisco, in Americhe, par scrivi la Cjarte Organizative das Nazions Unidis. Chest al e sucedût il 24 di Otubar dal 1945 cuant che la Cine, la Americhe, la France, la Russie e il Ream Unît, adun cu la maiorie dai paîs presints, a àn ratificât la cjarte, che e definìs i dirits e i dovês dai paîs membris.
I principai orghins des Nazions Unidis a son: la Assemblee Gjenerâl, il Consei di Sigurece, il Consei Economic e Sociâl, il Consei dai Trusteeship, la Cort Internazionâl de Justizie, il Segretariât. Segretari Gjenerâl al è Ban Ki-Moon.
La famee des Nazions Unidis e je formade di programs specializâts come l'UNICEF (specializât tai jutori a la infanzie, e l'UNDP, il program pal svilup).
La sede (headquarters) e je a New York, in Americhe.


text:
Tes ultimis setemanis si fevele un grum di autonomie, chê dal Friûl e chê de Regjon autonome Friûl -VJ. La cuistion e je une vore di atualitât, tra tendincis fuartononis di centralisim che no tegnin cont de complessitât e des specificitâts de situazion reâl, e iniziativis che a rilancin l’autoguvier e la partecipazion democratiche, cemût che o vin za segnalât timp indaûr.
Par fâsi une idee de situazion si pues sgarfâ ator e tornâ a scoltâ dôs pontadis de trasmission di Radio Onde Furlane Dret e Ledrôs: chês dai 10 e dai 17 di Otubar stâts.
Vuê sul cuotidian Messaggero Veneto il costituzionalist Sergio Bartole al dîs che la specialitât de Regjon che e ten dongje la plui part dal Friûl cun Triest si à di sclarîle e di justificâle.
Soredut si varès di cognossi, di ricognossi e di capî lis sôs fondis e li sôs finalitâts sei sul plan storic che cuntune vision di prospetive.
Se si visisi un pôc de storie di chescj teritoris e dal dibatiment su la autonomie, cemût che si disvilupe ae fin de Seconde Vuere Mondiâl, e cun chel si cjale l’avignî no son dubis: lis motivazions plui impuartantis si cjatin – e chest al vâl ancjemò di plui in dì di vuê – te presince des minorancis linguistichis furlane, slovene e todescje e te lôr tutele, che in gjenerâl al è un principi di fonde de Republiche taliane.
Nol è un câs che l’articul 3 dal Statût di autonomie de Regjon al disi ciertis robis. Forsit al è un tic gjeneric – ma o vin di pensâ a cuâl che al jere il contest internazionâl di in chê volte – ma al è clâr compagn dal soreli a misdì. Normis statutaris di cheste fate, magari cun plui detai, si cjatin dome tai Statûts de Val di Aoste e dal Trentin-Sudtirol. E nol è un câs nancje chel.
Ve chi il test:
Art 3. Nella Regione è riconosciuta parità di diritti e di trattamento a tutti i cittadini, qualunque sia il gruppo linguistico al quale appartengono, con la salvaguardia delle rispettive caratteristiche etniche e culturali.
A proposit di storie e di prospetive si pues ricuardâ ancje chel che al jere l’articul 2 dal stampon di Statût de regjon Friûl metût adun de bande di Tiziano Tessitori tal 1947, là che si lei che la Regjon e varès vût di garantî a nivel comunâl, dongje dal talian, ancje l’ûs des lenghis furlane, slovene e todescje.


text:
»»» FRULi…brarie: alc conseât di Christian
Cemût si scrivial?
Lei par fevelâ, fevelâ par lei
… plui che altri: alc par imparâ a lei e scrivi…
Ve chi une iniziative dal Comun di Tavagnà.
Cui che al ves voie di partecipâ e metisi in note, al pues discjamâ la schede di iscrizion, compilâle e mandâle in Comun a Tavagnà (tiermin pes iscrizions: dentri dai 6 di Avrîl)
O ringrazii ancje Aldo Rossi e Luche pe publicitât che a àn fat.
Pro Memorie: vuê visaitsi ancje de Presentazion dal Libri di Poesiis di Laurin Zuan Nardin.


text:
Articolo uscito su La Patrie dal Friûl di Març 2011.
Cun cuâl stîl lis coletivitâts sono a stâ tai lôr teritoris? L’argoment culì in bal al è chel de partecipazion spontanie des comunitâts umanis ae costruzion de proprie identitât massmediatiche, e no sin daûr a fevelâ dome di imagjinari. La rapresentazion mediatiche che e ven fûr de opinion publiche locâl e da visibilitât a tematichis une vore concretis, tant che par esempli la organizazion logjistiche dal tiessût urban, la viabilitât o il moviment di marcjanziis e di personis. O pûr, al rivuarde il mont de informazion e de conversazion tra Ents locâi e citadins, se o provìn a resonâ di plateformis web istituzionâi pe partecipazion publiche de citadinance a formis di progjetazion sociâl condividude e colaborative.
COMUNICAZION COMUNITARIE_ Il fâ comunicatîf de comunitât locâl – o ben l’insiemi dai discors e des posizions dai individuis singui e ancje dai atôrs sociâi tant che grups o istituzions – al veicole par esempli lis descrizions fisichis o lis carateristichis concretis di un ambient rurâl o urban, lis valutazions ancje estetichis sul paisaç o su lis filieris di distribuzion economichis e produtivis locâls, e a contribuissin cu la lôr polivocalitât a piturâ la imagjin dinamiche di chel teritori, par cemût che cheste e ven sù de continue conversazion sociâl. Si trate ciert di alc che al è esistût di simpri, ma che vuê al risulte potenziât e fat plui visibil in graciis dal web moderni, bon di dâ acet aes vôs di ducj.
TAI ULTINS DOI SECUI_ Tal Votcent la identitât furlane, par cemût che cheste e rivave a cjatâ rapresentazion di se te opinion publiche, e viveve intes arts figurativis, inte leterature o intal teatri popolâr. Il Nûfcent, a chescj lûcs di espression identitarie al à zontât i massmedia tant che i gjornâi cuotidians, la radio e la television: dilunc dal secul passât e je cressude dal sigûr la difusion des informazions e la circolazion dai ponts di viste, ma la produzion culturâl mediatiche e restave dut câs risiervade a pôcs centris economics governatîfs o comerciâi.
Chel che fin îr nol podeve esisti in maniere materiâl – vâl a dî, permeti a un cualsisei di stampâ il so gjornâl o di inviâ il so canâl televisîf –, vuê al è deventât prassi comune pal citadin singul, in graciis des gnovis tecnologjiis digjitâls.
CIRINTNUS TAL WEB_ Tornant a concentrâ la nestre atenzion sul jessi a stâ in Rêt di bande des coletivitâts umanis, o provìn a pensâ ai prins cent risultâts che il motôr di ricercje di Google al da cirint il tiermin “Friûl”: o otignìn une sorte di fotografie dinamiche e ganzante dal nestri teritori. Dome cualchidune di chestis vôs e sarà espression di une comunicazion istituzionâl progjetade e publicade, mentri che altris, tant plui numerosis, a vignaran fûr dai resonaments e dai documents multimediâi publicâts di cualchi blog impuartant de zone, dai forum di discussion, des conversazions che a son su cualchi sociâl network, dai sîts comerciâi che a fasin dal colegament al teritori un lôr pont di fuarce intal marketing, di testadis gjornalistichis che a rifletin i acjadiments locâi.
LA IDENTITÂT DIGJITÂL_ Il Friûl ai voi dal mont al è chest. Un gjaponês al compre une butilie di vin, al lei su la etichete “Friûl”, al decît di indagâ su Internet, al domande a Google di contâi alc de nestre Regjon. La sô opinion complessive e dipendarà dai percors di narazion che il motôr di ricercje al fâs praticabii, tal mostrâ lûcs e narazions, la personalitât e la identitât mediatiche che e ven sù dal teritori.
L’insiemi des narazions di un teritori al costituìs la sô cjarte di identitât. E je une sorte di scriture corâl di storiis (e di Storie) parsore une gjeografie, dulà che lis peraulis che chê comunitât e dopre par contâsi, lis peraulis di ognidun di nô, a puedin cumò – in graciis de tecnologjie web – interagjî cu lis mapis satelitârs e cui telefons celulârs, espandisi e cjapâ cuarp e fuarce dentri i blogs e i sociâl networks, alimentâ centenârs o miârs di flus di conversazion, dulà che prime o jerin costrets a contentâsi di pocjis vôs.


text:
Mâl e vonde. L’Udin al somee fâ di dut par dâi reson a cui che al diseve che il piês nol à limits e cussì dopo vê pierdût cence zuiâ cuintri dal Parma al fâs sù par jù compagn ancje cuintri dal Palermo.
Nus plasarès pensâ che e sedi dome colpe di un fantomatic ‘fatôr P’, ma magari cussì no o vin viodût chel stes cine ancje in altris contescj…alfabetics. Cun dut achel, stant che magari dome une volte ogni tant la scuadre blancje e nere e à mostrât une muse miôr, o sperìn che rivi a dâsi une dreçade tes ultimis zornadis di campionât.
La partide di îr cuintri de scuadre siciliane, par dî la veretât, e veve tacât ancje avonde ben.
Cun di fat cun Di Natale e e Thereau te prime linie, cu la tornade in cjamp di Allan te fasse mezane, cu la propension ofensive tes corsiis laterâl di Widmer e Gabriel Silva e cu la difese a trê di Wague, Danilo e Piris, l’Udin al someave in stât di confermâsi tant che la ‘bestie nere’ dal Palermo. Dopo doi minûts di zûc e rivave ancje la conclusion blancje e nere: un tîr di Di Natale fûr bersai, che al sierave un cross di Allan.
Magari cussì no, al è dome un fûc di paie. La supremazie teritoriâl no je produtive e si sfante tal zîr di pôcs minûts, intant che il Palermo al scjalde a plen il so motôr, cul dinamisim di Rispoli e Lazaar, cul ecuilibri di Rigoni, Jajalo e Chochev e cu la cubie di atac formade di Dybala e Vazquez. Al rive cussì il gol dal un a zero: conclusion bielissime di Lazaar che no i permet a Karnezis di rivâ a fâ un et.
La reazion de scuadre furlane e rive daurman, cun Thereau che le bute dentri suntun sugjeriment di Di Natale, ma al è in fûr zûr e duncje nuie ce fâ, ma ancje daurman e disparìs, stant che i blancs e neris a somein indurmidîsi cuant che Dybala si slargje e le met tal mieç par Rigoni che al segne il doi a zero.
La partide pal Udin si fâs pardabon di rive sù e si viôt a fuart il contrast tra la concretece e la personalitât dai ospits e cetant che a son smamîts e flaps i parons di cjase, che a rivin dome a butâ cualchi balon indenant, là che Di Natale al va in offside, e a pierdi balis impuartantis te linie mezane, riscjant di cjapâ il tierç pataf di Dybala, che però il so tîr al sbat sul pâl.
Il secont timp dal Udin si vierç cun Perica al puest di Piris e duncje cun trê pontis in atac e cun chês altris liniis a cuatri. Il Palermo no si scompon, a part un erorat di Gonzalez suntun cross di Guilherme e un pâr di tîrs fûr scuare. La scuadre di Iachini e ten bot e e rispuint, cun calme e cun inteligjence, cussì Chochev al firme il tierç gol de zornade.
Il public dal Stadi Friûl al è avilît e lu fâs viodi e lu fâs sintî a fuart. Il Palermo al va dongje de cuarte segnadure, ma il tîr di Lazaar al sbat sul pâl, l’Udin si console – si fâs par mût di dî – cul gol numar 204 in serie A di Di Natale e l’unic furlan che al fâs fieste al è il paron dai ‘rosaneri’ Zamparini.
La setemane che e ven al covente sveâsi cuintri dal Chievo.


text:
On line il “Dizionario Storico Friulano”, un patrimonio di documenti storici in lingua friulana
Ae direzion www.dizionariofriulano.it il prof. Federico Vicario nus met a disposizion il so “Dizionario Storico Friulano”, un imprest di studi de lenghe furlane che al insiore la schirie di imprescj online dedicâts ae lenghe furlane. Un sît dut par talian promovût e sostignût di bande dal CIRF, de Societât Filologjiche Furlane, de Biblioteche Civiche “Joppi” e de ARLeF.
Il sît al è un barcon viert, e a disposizion di ducj, suntun progjet ancjemò in vore che al smicje di analizâ in maniere aprofondide un patrimoni che in di vuê al conte passe 70 documents in lenghe volgâr furlane de Ete di Mieç, cjartis soredut di ûs comun che a son lis plui antighis olmis su cjarte lassadis dal furlan.
Disfrutant lis potenzialitâts dal imprest informatic, un motôr di ricjerce nus permet di cjatâ no dome lis peraulis tes diferentis formis atestadis tai documents, ma ancje chês tiradis fûr dal studiôs, par esempli la forme plurâl di une peraule magari presinte tes cjartis dome in singolâr. Cun di plui, si pues ancje discjamâ i documents antîcs in format PDF.
Un leam nus ufrìs ancje une bibliografie di studis linguistics e storics sul furlan, ancje cheste cu la pussibilitât di fâ ricercjis. Fin a prove contrarie, e je la prime di chest gjenar presinte su la rêt.
Il prof. Vicario, tes riis di presentazion che a dan il bon acet sul sît, al proviôt la stampe dal Dizionario Storico Friulano (viodût che… scripta manent), ma dome cuant che la lungje e certosine opare di inseriment (in chest câs e je une lematizazion) dai documents intal archivi informatic e rivarà al travuart.
Michele Calligaris


text:
Corot
Vuê i funerâi
O varès di meti i link dulà che si fevele di lui, o varès di meti i link li che si puedin cjatâ i siei libris on line, o varès di contâus alc dal omp. O varès di fâ dut chest par memoreâ pre Toni come che al merte.
Ma – invesit – nome plui al passe il timp e plui grant al devente il grop di parâ ju.
Vuê aes 5 sotsere (17) i funerâi a Visepente-Basaepente (Basagliapenta), ma jo no podarai jessi presint.
Par ducj chei che passin di chi e che magari no an mai scrit parceche no si sintin sigûrs cul furlan, o magari no i interessave, o no vevin nuie di dî, us invidi a scrivi tai coments un sempliç «Mandi pre’ Toni» cu la vuestre firme, pseudonimo o ce che volês


text:
Par ordenā i nestris prodots tu puedis scrivinūs une e-mail ae direzion: coop@serling.org o ben telefonānus al numar : +39 0432 649131.
Sandri Carrozzo:
DOF Piēul
Serling, Udin (2010).
Il DOF piēul al č la version compate dal DOF Dizionari Ortografic talian-furlan/furlan-talian. Di formāt plui piēul e svelt al ą scuasi 600 pagjinis, plui di 12.000 jentradis par bande e sezions specifichis di gramatiche furlane, nons gjeografics e nons di persone. Come dutis lis publicazions de Serling al č scrit in te grafie daūr de normative de Regjon Autonome Friūl - V.J..
Presit : 14 euros
Sandri Carrozzo:
Cors di grafie furlane
Serling, Udin (2009).
Chest manuāl di grafie furlane al č indreēāt massime a cui che al ą za une buine competence fevelade de lenghe furlane, che al ą ancje za une cierte familiaritāt cu la lenghe scrite e che al vūl impara miōr lis regulis di grafie. Plui di 20 paragrafs specifics cu lis regulis di grafie e cun leturis di plui argoments; plui di 30 esercizis cu lis soluzions e un CD audio cui detāts; grafie uficiāl daūr de normative de regjon automome Friūl - VJ.
Presit : 14 euros
Sandri Carrozzo:
Dizionari Ortografic
Serling-IF, Udin (2008).
Il Dizionari Ortografic al ą plui di 38.000 jentradis dal talian al furlan e ancjetantis dal furlan al talian, al ą plui di 1000 pagjinis e al č scrit inte grafie uficiāl daūr de normative de regjon Friūl - V.J.
Presit : 48 euros
Sandri Carrozzo:
Dizionari ilustrāt
Kappa Vu, Udin (2006).
Il Dizionari, cun semplicis ilustrazions, al fās cognossi lis peraulis leantlis dretis al concet cence scugnī passā pe mediazion di une altre lenghe. Cun plui di 1.200 vocabui dividūts in categoriis par une ricercje veloce, al č un strument util sedi par cui che si svicine ae lenghe furlane sedi par cui che al vūl slargjā il so vocabolari.
Dizionari ortografic Furlan. Plui di 38.000 lemis dal talian al furlan e dal furlan al talian. Grafie uficiāl e lenghe furlane di riferiment. Comprilu ca di noaltris!
Cors di grafie furlane. Une formulazion clare e sintetiche des regulis di grafie uficiāl de lenghe furlane, cun esercizis e soluzions e un cd par i detāts. Comprilu ca di noaltris!
email: info@serling.org
tel. / fax : +39 0432 649131
p.i. 02203350307


text:
Trê dîs biei pençs dedicâts ae musiche, aes lenghis e ai dirits linguistics.
Di Joibe ai 29 di Novembar a Sabide al prin di Dicembar, si à davuelte a Xixón/Gijón tes Asturiis, tal Stât Spagnûl, la edizion 2012 dal Liet International, il festival european dedicât ae musiche cjantade tes lenghis di minorance.
L’apontament al è stât une ocasion di incuintri e di confront, tra concierts, cunvignis
e l’event finâl di Sabide di sere, cui finaliscj in sene li dal teatri dal centri culturâl Laboral, ae perifarie de citât portuâl asturiane.
La cunvigne sul rapuart tra lenghis minorizadis, produzion musicâl e tutele che e je stade fate vinars ai 30 di Novembar li de Universitât di Uviéu/Oviedo e je stade interessante e siore di contignûts. Tra i relatôrs e jere ancje la presidente de Academia de la Llingua Asturiana, Ana Cano, che e à presentât la situazion plene di contradizions de comunitât asturiane e de sô lenghe, marcant la necessitât che, daûr dai esemplis catalan, basc e galizian, al vegni ricognossût il status di lenghe couficiâl
a nivel regjonâl ancje al asturian.
La cuistion e je saltade fûr ad in plen ancje te serade di Sabide, segnade di une sorte
di “flash mob” a pro de “oficialidá de la llingua asturiana”.
La partecipazion dal public ae finâl e à vût ancje chest caratar rivendicatîf, che al è saltât fûr soredut te part conclusive de serade cuant che, tant che ospits speciâi, a àn sunât i Dixebra, pionîrs dal “astur rock” plui infogât e plui cussient, cemût che a àn mostrât te lôr esibizion.
Prime de band che al principi dal 2012 e à finût i siei 25 agns di ativitâts si son alternâts sul palc i grups e i soliscj finaliscj.
A àn viert il conciert i Dopu Cena, un grup cors di vot elements che al interprete in clâf moderne la vocalitât tradizionâl de isule. Dopo di lôr a son rivâts i bascs Enkore, cuartet pop punk che al à mostrât une buine energjie. Elegante e plasevule la propueste dai catalans algherês Claudia Crabuzza e Claudio Gabriel Sanna.
Brian Ó hEadhra al à presentât une cjançon par gaelic scozês une vore folk
e melodiche, intant che i IB&4CP de repubbliche russe de Udmurtie
a àn fat scoltâ un toc lizêr e pop.
Energjie, esperience e professionalitât a son lis carateristichis mostradis sul palc dai “parons di cjase” de Asturiana Mining Company, tra folk, jazz e blues. Pop melodic de Frisie e de comunitât sami dal Circul Polâr Artic cul grup Yldau e cu la cjantautore di 17 agns Inger Karoline Gaup.
Trê propuestis di cualitât e personalitât a àn rapresentât Friûl, Basse Sassonie e Bretagne: il grup rock Jonokognòs, la band The Voodoolectric e la cjantautore di divignince galese Lleuwen.
Il festival al proviodeve doi vincidôrs: un sielzût dal public, in sale e a cjase,
denant de television o dal ordenadôr, e chel altri votât di une jurie di esperts.
Il premi dal public al è lât ai Asturiana Mining Company.
Lleuwen, cu la sô vôs e cul so stîl, e je rivade a inmagâ ducj i jurâts, sei chei plui rock e alternatîfs che chei di guscj plui melodics o folk.


text:
E je finalmentri rivade la prime vitorie in cjase dal Udin di cheste stagjon. Cuintri dal Frosinone la scuadre di balon furlane e vinç, ma no convinç ancjemò cetant, soredut par ce che al tocje il zûc.
Cundut achel il sucès di îr al è meretât, almancul su la fonde dal impegn e dal numar des ocasions di gol metudis adun de bande dai blancs e neris.
La formazion di mister Colantuono e je rivade a concuistâ i trê ponts ancje in graciis dal Frosinone, che Stellone al à metût in cjap cuntune formazion mudade pai 8/11 rispiet ae partide di domenie passade e che par chel al à mostrât cualchi dificoltât di ecuilibri e cualchi limit tecnic e di atenzion, soredut vie pal prin timp.
La partide si vierç avonde ben pal Udin, che si svicine daurman ae puarte dai aversaris cuntune biele conclusion di Danilo. La scuadre furlane e je avonde ordenade tal cjamp, daûr de direzion di Lodi, e la sô manovre e ven facilitade de ande rinuniziatarie dai aversaris. Al rive cussì il gol, dopo vincj minûts di zûc: lu segne propit Lodi cuntun tîr cross che Thereau no lu tocje nancje, ma al fâs dome chel moviment che al covente par imbroiâ Leali, che al scuen recuperâ il balon dome dopo che al è jentrât tal sac.
La reazion dal Frosinone no je alc e ce, ancje se dopo vot minûts al rive un tîr su punizion di Castillo e prime dal interval i ospits si fasin viodi des bandis di Karnezis cuntun diagonâl di Ciofani.
L’Udin no si scompon daûr e e mostre alc di bon indenant cun Bruno Fernades, Thereau e Di Natale, che al prove a butâle dentri cuntune biele conclusion prime de polse.
Tal secont timp al è il Frosinone a vierzi lis danzis cuntun tîr di Sammarco, che al ven neutralizât di Karnezis cun istint e cun mistîr. I ospits a alcin la linie dal zûc, l’Udin al patìs la pression dai aversaris e al rispuint in cuintripît, cun Thereau, cun Bruno fernandes e cun Di Natale che al prove il colpat cuntune conclusion velenose di dongje de linie dal font, ma Leali i dîs di no.
Stellone al cambie la muse de sô scuadre, che e cjape sù un profîl une vore ofensivist, cun cuarti pontis, intant che l’Udin al cîr di cjapâ flât e tignî bot: fûr Bruno Fernandes e Ali Adnan e dentr Marquinho e Widmer. Il risultât nol cambie, parcè che Karnezis si vuadagne il pagnut suntun tîr insidiôs Dionisi e parcè che al fâs compagn Leali su Thereau, su Lodi e su Badu tai minûts di recupar, dopo che Aguirre al veve za straçât une ocasion golose.
Sodisfazion pal risultât e pal caratar, ma ancjemò tancj dubis sul plan tatic. Miercus trasfierte a Rome, in cjase de scuadre prime in classifiche. Sperìn in ben.


text:
13 novembre 2008
Lenghe furlane a Triest
v. E. Weiss, 15 – trieste – tel 040392113 – info@mini-mu.it
Us segnali cheste iniziative che si tignarà a Triest:
Provincie di Triest Aziende pai Sarvizis Sanitaris Triestine N.1 Grop Imagjine di Triest
Inaugurazion Sabide ai 15 di novembar 2008 aes 17
Mini-Mu
tant che plui piçul
tant che piçul museu
tant che piçul munari
tant che Parc dai frutins Sant Zuan là che no si fâs nuie
tant che museu mitût adun dai frutins
aes 17.15 A tachin i salûts
Maria Teresa Bassa Poropat
Presidente de Provincie di Triest
Franco Rotelli
Diretôr de Aziende Sanitarie Triestine n.1
Maurizio Fanni
President dal Grop Imagjine
aes 17.30 Elena Bertocchi:
Presentazion di Mini-Mu
fare dal nulla mostre di voris di Bruno Munari
te colezion di Adalberto Mestre
Intervents di artiscj
Esplorazions di colôr
Mini-Mu e promôf une dinamiche educative che:
e da al frut e ai plui zovins une funzion centâl e ative te gjestion dal imparâ
e môf la naturâl curiositât dai fruts e dai zovins lant daûr a la lôr voie di scuverte dal mont e di sè e e ufrìs ocasions par incressi la lôr imagjinazion e creativitât
e coinvolç la famee tes ativitâs di istruzion e di zûc e je cetant atente ai dibusgns e ai interès no dome dai fruts ma ancje de lôr comunitât, brincant gnûfs obietîfs e tacantsi ai stimui culturâi dal tessût socjâl tal cuâl e si poe
Domenie ai 16 di novembar 2008 aes 10
Une zornade al Mini-Mu cun Riccardo Dalisi
Presentazion dal catalic de mostre “Tra i Vetri” (omaggio a Bruno Munari) “ cu lis esperiencis creativis di Adriano Bon, Bruno Chersicla, Isidoro Dalcol, Riccardo Dalisi, Matteo Fanni Canelles, Gruppo &, Paolo Cervi Kervischer, Jasna Merkù, Enzo Navarra, Renzo Possenelli, Mario Sillani, Studio Openspace, Giorgio Valvassori, Franco Vecchiet
Presentazion dal libri di Riccardo Dalisi: “lo schizzismo”, Editore Corraini, 2008
Laboratoris cun Riccardo Dalisi che al larâ indenant ancje tal dopodimisdì
Dalisi si è indreçât ai frutins, ai fruts e ai students dal cuartîr Traiano a Napoli, sogjets inmò libars dal condizionament e in stât di vê un sintî gjenuin e dret su la realtât e di rispuindi a ce che ju coinvolç cun animazion, intun rapuart difarent jenfri l’om e lis tecnichis e jenfri la culture e la creativitât.
Di resint (2008) Dalisi al à elaborade la tecniche dai schiribiçs par produsi sponte, ideis e visions che e van oltri la dibisugne di clarece e di coerente dal sogjet, di grant interès tant che metodi indreçât ai procès educatîfs dai zovins che a son in situazion di disasi. Al à publicade cheste metodologjie cul editôr Corraini.
Sostegn
Regjon Autonome Friûl - Vignesie Julie, Cassa di Risparmio del Friuli - Venezia Giulia, Assicurazioni Generali, Cooperative Operaie di Trieste Istria e Friuli
Patrocini
Comun di Triest
Ministeri de Istruzion, de Universitât e de Ricercje
Ufici Scolastic de regjon dal Friûl - Vignesie Julie; Direzion Gjenerâl
1 commento:
- thermonuke ha detto...
-
e braf, va insegne el furlan ai triestins... che dopo tu tai cjatis sule puarte di cjase :-D
- 14/11/08 10:59


text:
L‘orgoi di sentînus furlans
I furlans o sin sparniçâts ator pal mont. E cussì lis tradizions che a son stadis part de mitologje e dai nestris insiums a van pierdintsi cu la distance e cul timp. Inte gnot di San Zuan, magjiche ma ancje plene di significât parcè che al è il solstizi di Istât e al scomençe il biel timp, a cjapin cuarp il plui di chei rituâis che a jerin cjapâts sul seri dai nestris vons, stant che par lôr a vevin cetant sucès.
Fassint une robe ducj insiemi ator pal mont par rintonâ chescj mots e formis, salacor o varìn ancje un sucès in mantignînus dongje, che al risultarà di sigur tal stramanâ une part de culture e lenghe furlane, rinfuarcint lis nestris lidrîs.
"A scuvierzi e a puartâ indenant il dut...nô o sin chei che a puartin il lumin, come in une stafete, ma al à di jessi cualchidun che le cjape sù." Roberta Masetti.
Ma ce tradizions vuelino riscatâ?
Lis feminis,lis maris e lis fiis, a fasevin dai rituai propiziatoris par sigurâ l'avignî de famee. Lis fantatis ju fasevin cu lis jerbis, cui arbui o i animai par induvinâ ce che al sarès stât des fantatis, se a varessin cjatât un morôs, se si saressin maridadis, e se averissin vût fruts. Di fat chestis a jerin lis unichis robis che a podevin fâ lis feminis te societât contadine dai secui stâts.
Parcè un Flashmob?
Il Flashmob e je une espresion spontanie pandude par mieç des rêts sociâls par clamâ dongje ae int a davuelzi une ativitât par fâ cognossi une idee o la braure di apartignince a un grup. Che nus facilitarà fâlu tal stes timp dapardut.
Ma cemût rivarino a viodinus? Cjoli un rituâl de pagjine, failu chê sere e mandinus un piçul video cuntune fotocjamare o un telefonin, visanti di meti nom, luc, paiis e citaat. Ducj i videos si cumbinaran intun spot, par fâ viodi il nestri orgoi di jessi furlans e par viodinus lis musutis jenfri di nô..
E cun ce musiche lu acompagnino?
Cjantade par furlan, cence altri... Ma e à di jessi libare par podê jessi spartide tramite Fbk o Youtube. Ti invidìn a proponi tocs e interpretis.


text:
Un libri che al presente la realtât de comunitât furlane e de sô lenghe, che al definìs la suaze teoriche e normative di riferiment pe sô tutele e che al fâs indenant une schirie di elements di riflession in cont dai risultâts, dai problemis, des oportunitâts e des prospetivis di disvilup di passe vincj agns di iniziativis metudis adun o almancul inviadis in chest setôr de bande di istituzions publichis e privadis. Si pues definî in cheste maniere Cercare il Friuli e trovare l’Europa, il gnûf libri di Marco Stolfo e Claudio Cressati, che al vignarà presentât vinars ai 31 di Març a 5 sot sere te Sale Florio de Universitât dal Friûl (v. Florio 1, Udin), cuntune relazion di Elena D’Orlando, che e insegne Dirit regjonâl talian e european li dal Ateneu furlan, cui intervents di Lorenzo Fabbro (President de ARleF) e di Diego Navarria (Sindic di Cjarlins e President de Assemblee de Comunitât linguistiche furlane) e cu la presince dai doi autôrs.
La publicazion e mostre in ce maniere che chel de comunitât furlane si pues calcolâlu un câs esemplâr, inte suaze des minorancis, tal Stât talian e plui in gjenerâl in Europe. Chest al vâl in particolâr pes modalitâts che e je stade metude in vore la sô minorizazion, pe costance che i furlans a àn mostrât tal fâ indenant lis lôr domandis di ricognossiment e di tutele e pe maniere che – ancje cun contradizions – si à scomençât a meti in vore la promozion de lenghe e dal so patrimoni culturâl e a cirî di jonzi la afermazion concrete di chei dirits che a tocjin l’ûs de lenghe stesse, cun normis, ats e azions di politiche linguistiche.
Une altre carateristiche che e vene marcade di chest studi e je chê de impuartance de dimension europeane in relazion cu la tutele de minorance linguistiche furlane e de sô lenghe, cu lis rivendicazions fatis indenant di cheste comunitât e cu lis rispuestis che e à vût sul plan politic, normatîf e istituzionâl. Propit par chel il volum si clame Cercare il Friuli e trovare l’Europa.
Altris elements di interès a tocjin la individuazion di trê orientaments gjenerâi di pinsîr in cont dal Friûl e dal furlan, che si disvilupin vie pal Nûfcent e che a condizionin intun sens o in chel altri la situazion, e la descrizion dai rapuarts tra lenghe, societât e istituzions, cuntune atenzion specifiche viers de Glesie e de politiche.
La publicazion e je il risultât dal progjet di ricercje Looking for Friuli, finding Europe. Self-government, linguistic rights and development between visions, claims and policies, che al è stât disvilupât dal 2013 al 2016 dentri dal Modul Jean Monnet MuMuCEI (Multilingualism, Multicultural Citizenship and European Integration) de Universitât dal Friûl.